Erkin A’zam. Dunyoning o’zi shunday — savol… | Xurshid Davron kutubxonasi\nErkin A’zam. Dunyoning o’zi shunday — savol…\nMuallif Adib: O'zbek tarixi, adabiyoti va madaniyati 23.05.2012 комментария 3\nЖаҳонга чиқиш деганда нимани назарда тутяпсиз? Ўзбек адабиётининг чет тилларга таржима этилишиними? Кечаги замонда, “тенглик ақидаси”га биноан, айрим оқсоқол адибларнинг асарлари рус тили орқали турли хориж тилларига таржима қилингани маълум. Ҳозир ҳам шунга ўхшаш тажриба бор, тўрт-бешта шеъримиз ёки тарихий мавзудаги ул-бу китобимиз четда кўринса, адабиёт газетамизда мамнуният билан бонг уриб турибмиз. Лекин уни ким ўқияпти, ўқиб нима деяпти – у ёғи номаълум. Дарвоқе, ўзимизнинг кўнглимиз тўлмаган нимарсалар “Тўйтепадан нари” ўтиб бирон шараф келтиришига ишонч ҳам йўқ.\nДУНЁНИНГ ЎЗИ ШУНДАЙ – САВОЛ\nЁзувчи, кинодраматург, “Тафаккур” журнали бош муҳаррири Эркин АЪЗАМ билан суҳбат\n– Эркин ака, бир гурунгда “Кўнглимдаги дунём билан реал дунё ўртасида номувофиқлик сезаман”, деган эдингиз. Қийин эмасми “икки жаҳон овораси” бўлиб яшаш?\n– Бундай туйғу фақат ёзадиган одамда эмас, бошқаларда ҳам бўлса керак. Ҳамма ўз кўнглида подшо, кўнгилнинг кўчаси кўп, у нималарни тусамайди, нималарни орзу қилмайди дейсиз! Яратганнинг олти миллиарддан зиёд кўнгил билан бирма-бир ҳисоблашмоқдан ўзга ташвишлари ҳам бордир… Баъзида яқин кишингиз ҳам кўнглингизга қарамаган ҳоллар бўлади-ку. Чунки унинг-да ўз кўнгли, ўз майл-хоҳишлари бор. Кўнгил бир одамга – эгасига оғирлик қиладиган матоҳ. Ўзаро меҳр-муҳаббат, мурувват деган инсоний хислатлар шу туфайли туғилмаганмикан?..\nБу жиҳатдан ёзувчи мардум бир имтиёзга эга. У жами дардини қоғозга тўкади, аламини қоғоздан олади. Бу оламдаги ўзи кўрган, ўзи билган норасоликларни хаёлида (бўлажак асарида) саралаб, ижодий ниятига мослаб, айрича бир дунё яратади ва шундан масрур, мағрур… токи кўнгли янги дард-изтиробларга тўлгунча!\nБировга дардини ёрган одам енгил тортади-ку, ўшанга ўхшаш ҳолат бу ҳам. Шунга кўра, адабиётни бир кўнгилнинг бошқа кўнгилга, кўнгилларга арзи ҳоли, ҳасрати деса ҳам бўлар.\n– Табиатингизда максимализм кучли, шундай эмасми? Албатта, ёзувчи ўзидан қониқмагани дуруст, лекин ҳаддан зиёд талабчанлик сабаб, биппа-бинойи асарлар ҳузурини чиқинди савати кўриши ҳам мумкин-ку…\n– Унақа саватлардан неча-нечасини тўлдирганмиз… “Шу дилтанглигинг бор экан, сендан шоир чиқишини билмадим-ов” деб куйинардилар онам болалигимда. Ҳозир ҳам бирор нима қоралаётганимда шу гап ёдимга тушаверади. Туққан боласининг феълу аъмолини она билмай ким билсин?! Лекин феълим чатоқ экан деб, қўл қовуштириб ўтиравериш керакми? Сираси, менинг ёзганларим, чиқармаларим – ана шу бемаза феълнинг устидан ғалабамдир деса бўлади. Қоғоздаги жумласи ўхшайвермаса, кўнглидагидек чиқмаса, диққати ошганидан буюк Флобер ўтириб олиб кўзёши қилар экан. Мен-ку йиғлаганимни билмайман, аммо ўзимни ношуд, ночор, истеъдоддан йироқ кимса санаб азоб чекишларим бор гап. Унча-мунча китоб ёзганимга, муҳаррирликда тажриба орттирганимга қарамай ҳамон шундай – гоҳо биргина жумлани чайнайвериб хуноб бўлиб ўтираман. Ҳолбуки, бир жумла-икки жумлангиз ғализроқ чиққани билан дунёнинг томи ўпирилиб тушмайди. Ана, бошдан-адоқ телба-тескари гаплардан иборат ёстиқдек-ёстиқдек китоблар болалаб ётибди, ўқийдигани ўқияпти, биров бориб муаллифнинг ёқасидан олаётгани ҳам йўқ!\nЛекин адиблик шаънини қадрлайдиган одам эплаб ёзади-да. Шунда – ҳам ўзининг кўнгли хотиржам, ҳам китобхон миннатдор!\nСиз айтган саватни эса улоқтирганимга анча бўлди. Аниқроғи, уни энди кўнгилга кўчирганман – арзимайдиган майда-чуйдалар шунга “ташлаб” юборилаверади, яъни саватбопи ёзилмайди-қўйилади, вассалом.\n– Соф ўзбекча фикрлайдиган, сўзлайдиган адабий қаҳрамонларни соғинганда беихтиёр китобларингизни қидириб қоламан. Нафис мажлисларда Сизни “сўз заргари” деб аташлари бежиз эмас: ҳар бир калимани аяб-ўйлаб ишлатасиз, “сўз бўтқаси”га-ку сира тоқатингиз йўқ. Асар матнини такрор-такрор ишласангиз керак?\n– Хабарингиз бор, умр бўйи муҳаррирлик билан машғулман. Кўз унча-мунча пишиб қолганми, матн энди қоғозга хийла тўкис, равон тушади. Устидан бир-икки сидра кўрилади, албатта, аммо сиз ўйлаганчалик қоп-қора қилиб бўяб ташланмайди. Қоғозга кўчишдан аввал каллада обдон чийратиб олинади-да. Устоз Қаҳҳорга ўхшаб қайта-қайта кўчириб ёзиш йўқ, тоқат етишмайди. Бунинг учун Абдулла Қаҳҳор бўлмоқ керак.\n– Латифанамо ривоят эшитганим бор. Ўтмиш подшоҳлардан бири таги кўриниб қолган хазинани тўлдириш масаласида аркони давлатни кенгашга чақирибди. Вазири аъзам ақл солиғи жорий этиш таклифини ўртага ташлабди, шундай амр берилса, ғазнани кўз очиб юмгунча тўлдиришга ваъда берибди (бориб турган оми ҳам зеҳнидан нолимай, жарақ-жарақ ақча тўлайди-да). Подшоҳ одилроқ экан, “Кўп яша, доно маслаҳатинг учун энг аввал ўзингни ақл солиғидан озод этаман” дея лутф кўрсатибди аъёнига… Хушомадгўй мулозимнинг таклифида яхшигина мантиқ бор. Ҳаётда уччига чиққан бенаво ҳам ўзини камида тан олинмаган даҳо чоғлайди. Бугунги адабиёт, умуман, санъатга бозор тутумларининг кириб келгани, одамларга хашаки маҳсулот олий нав дея тақдим этилаётганини қандай баҳолайсиз? Ё, бу табиий ҳолми – ҳамма замонда ҳам танбурнинг ноласини ноғоранинг шовқини босиб кетганми?\n– “Чархи кажрафторнинг шу шеваси”га мен ҳам куяман-да. Бозор замонида ҳамма нарса пулга чақилади, адабиёту санъат асарлари ҳам олди-соттига қўйилади, деган гаплар чиққанда кўпчилик гангиб-довдираб қолгани рост. Қўл қаламга бормай, орзулар барбод бўлгандек… Биз тенги авлод бошқа муҳитда, бошқача тутумлар билан суягимиз қотган эди-да. Қаранг, эски қайдларим орасида шундай аччиқ бир ёзув бор экан: “Умримдаги энг катта фожиа – адабиётнинг қадрсизланганию ёзувчининг назардан қолгани! Бундай бўлишини билганимда, Тошкент деб юрмай Бойсунимга кетавермасмидим…”\n“Дод деманглар, бутун дунёда аҳвол шунақа!” деган ҳукм пайдо бўлди кейин. Баттар саросима! Яна эшитдикки, бозорчилар тўқиган чала ҳақиқат эмиш бу, “бутун дунё”нинг ўзи ҳам мавжуд ҳолдан унчалик рози эмас, боз денг, адабиёт қаровсиз қолиб кетмаган юртлар ҳам бор экан оламда. Бундан чиқади, дунёдаги кўпчилик бир ҳовуч корчалоннинг ҳукм-қарорига лаққа тушиб, шуларнинг мафкураси, шуларнинг манфаатига хизматда юрибди!.. Айтишларича, кечаги Коллайдер васвасасига неча юз миллиард доллар сарфланганмиш. Ер юзидаги барча оч-яланғоч яшаётган болаларни кийинтириш-тўйдиришга эса бир йилда 9 млрд керак бўлар экан. Биттагина само кемасини учириш учун неча млрд харажат зарур, биласизми? Лекин одамзоднинг ёстиғини қуритаётган баъзи бир хасталикларга чора топмоққа келганда мудом маблағ етишмай қолади. Бояги бир тўп сармоядор йиғилиб олиб инсониятни чалғитиш, сарсон қилишдан завқ топмаётибдимикан деган хаёлларга ҳам борасиз гоҳо. Агар чиндан ҳам шундай ёвуз ниятли тўда бор бўлса, унинг бош мақсади аён – нафс, манфаат, ҳукмронлик! Қаранг, бугунга келиб энди эркин бозор барини жой-жойига қўяди деган башоратлар чиппакка чиқиб турибди! Хўш, бозор шунчалик мўъжизакор куч экан, унда давлатнинг касби нима, давлат нима иш қилади, тўғрими?!\nЧалғиброқ кетдиг-а? Ҳали ўзингиз айтгандек, бу бозор дунёда ҳеч ким ўзини нодон санамайди, ҳеч ким молини ёмон демайди. Бироқ шуни унутмаслик керакки, ҳар қандай ноғоранинг саси бир куни бориб босилиши муқаррар – акс ҳолда мувозанат тарозисининг шайини ишдан чиқиб, жаҳон айвонини қорин ғамидаги тўрт оёқлилар жамияти эгаллаб олади… Алҳазар! Одам боласи абадиян васваса гирдобида тўлғаниб яшамас!..\n– Фалакнинг гардиши билан мутасадди идорага раҳбар этиб тайинлансангиз ва мўл-кўл ваколат берилса, санъат оламида қандай ўзгаришлар қилардингиз?\n– Гапим тўғри англанса, эркинликдан бошқа нарса керак эмас – адабиётга ҳам, санъатга ҳам. Хусусан, адабиётнинг ривож топиши учун нималар даркор дейсиз? Аввало, “уни ёз, буни ёз, ана шунда ҳамма ишинг яхши бўлади” деб ёзувчини чалғитмаслик керак; кейин – ёзилган асарга муносиб ҳақ тўлаш лозим (ҳозир баъзи нашриётлар эллик-юз нусха китоб “ҳадя” этиб муаллифдан қутулмоқда); ва ниҳоят, нашр этилган китоб фақат “Шарқ зиёкори” ёки шунга ўхшаш тўрт-бештагина дўконга чиқарилмай, ҳув бир вақтлардаги каби мамлакатнинг барча кенту қишлоғига етказиб берилмоғи зарур. Бор-йўғи беш минг дона чиқадиган китоб ана шунда ҳам тарқалмаса, ўқилмай қолса, муаллифи ўзидан кўрсин – унинг асарини қайтиб чоп этманг, вассалом!\nЖуда оддий шартлар-а, тўғрими? Лекин шуниёқ амалга оширсангиз аҳвол нақадар ўзгаришини кўрасиз. Камина Москвадаги китоб дўконларида бўлганман – Ипподром бозорингиздан ҳам гавжум!\nКино ёки театрга ўтсак, бунда манзара бирмунча бошқачароқ. Бу соҳалар баайни томошабиннинг таъбига қул бўлиб қолган. Асарнинг сифат-савияси билан уч-тўртта мутахассисдан бўлак ҳеч кимнинг иши йўқ. “Ие, бу нимаси?” десангиз, жавоб тайёр – “Ана, томошабин келяпти, кўряпти, бўлди-да!” Нимани кўраётир, кўрган нарсасидан нима баҳра олаётир – охирги, энг охирги масала!\nХуллас, серғалва соҳа бу. Қўйинг, фалакнинг гардиши унақа идораларга йўлатмасин денг.\n– Сизнингча, ёзувчи-шоирнинг сиёсат билан машғуллигидан ўзи ва жамият қандай наф (зарар) кўради? Мансаб дегани ижод кишисини чалғитиб-чеклаб қўймайдими?\n– Шу кўчаларда улоқиб кўрган акангизнинг гапига ишонаверинг – ҳар ким қўлидан келган ишни қилгани маъқул! Шеърини эсдан чиқариб бошқа муқомларга йўрғалай бошладими, билингки, у аслида шоир бўлмаган ёинки “воситаи жоҳ” – бир нималарга эришмоқ учунгина сатр тизиб юрган қофиякаш, холос. У ёқни ҳам обод қилолмай бир куни юксак пиллапоялардан думалаб тушиб келгач, ноилож тағин назмбозликка киришади, қатор-қатор қилиб китоб чиқара бошлайди, аммо энди уларнинг ичидан шеърга ўхшаганини тополмайсиз – кўнгил ўзга илинжларда юра-юра қуриб адо бўлган!\nШу саволингизни ўйлайтуриб негадир раҳматли Муҳаммад Юсуфнинг “Кўнглимда бир ёру қўйнимда бир ёр” деган ажиб шеъри ёдимга тушди. Бир боғлиқлиги бўлса керак-да…\n– “Адабиёт – халоскор!” деб хитоб қиламиз мислсиз ҳаяжон билан. “Адабиётсиз миллатнинг эртанги куни йўқ!” деб айюҳаннос соламиз. Лекин очиқ кўз билан атрофимизга қарайлик, ақалли битта китобни ёлчитиб ўқимаган замондошимиз “икки оёқли китоб”ларнинг тушига кирмайдиган шароитда ҳаёт кечиряпти (зинҳор кўролмаслик эмас бу, агар ростдан ҳам ҳалолдан топаётган бўлса, қандини урсин!). Бу ёқда зафарларига қаноат қилмаган “оммавий маданият” тиш-тирноғигача қуролланган лак-лак лашкари билан жадал бостириб келаётир. Шундай вазиятда адабиётнинг нажоткор кучига ишончингиз қолганми?\n– Баландпарвоз хитоблару шиорларга хушим йўқроқ, укам… Тўғри, бари тўғри, мазмунан бенуқсон гаплар, олижаноб даъватлар. Лекин ҳадеб шуларни чайнайвермасдан, кишини ишонтирадиган амалий бир нималар ҳам қилмоғимиз керак-да энди. Буниси азза-базза қалам ушлаган сиз билан бизга боғлиқ.\nКитоб ўқимаса-да, ошиғи олчи бўлиб юрган замондошлар масаласига келганда эса, шуни унутмангки, жамият ёппасига адабиёт шайдосига айланолмайди. Ҳеч қачон, ҳеч бир тузумда. Адабиётга ишқибозлик ҳам, ёзиб-чизиш машғулоти ҳам – кўнгил майли. Сиртдан қилинадиган зуғумни кўтармайди у. Менга қолса, шоир-ёзувчилик бир далли-девонанинг иши деган бўлардим. Айниқса, бугунги замонда. Тўғри-да, не-не ҳаётий ишларни қўйиб, ҳали биров ўқийдими-йўқми, номаълум, бир ўзингиз бир хилватда алланималарни ёзиб ўтирсангиз!.. Лекин каминага таскин берадигани – бу иш ҳар кимнинг ҳам қўлидан келавермайди! “Ўгай эрсак не тонг соғлар орасида!” дейди-ку Абдулла акамиз (Орипов). Диққат қилсангиз, бу гапнинг замирида мискинликдан фахр, саралик даъвоси ҳам бор. Нафсиламри, одам яхши ҳаёт кечириш мақсадида китоб ўқимайди ёки қўлига қалам тутмайди.\nЁш, бўз-бўйдоқ кезларимиз эди денг. Икки дўст, икки навқалам собиқ Инқилоб хиёбонидаги қаҳвахонада ўтирибмиз. Атрофда ўйин-кулги. Усти-бошимиз хароброқ эканми, бирорта қиз биз томонга ўгирилиб қарамайди, бари пўрим йигитчаларга маҳлиё. Шунда дўстимнинг алам билан столга муштлаб айтган сўзлари эсимда: “Булар ҳикоя ёзолмайди барибир!..” Зўр-а? Ҳали-ҳамон шу ҳунаримиз билан марсиниб-мағрурланиб юрибмиз-да, иним.\n“…Тиш-тирноғигача қуролланган лак-лак лашкари билан бостириб…” Қўрқитманг-да одамни! Аммо хавотирингизда жон бор. Атрофга қаранг, китоб ёзгичи шу қадар кўпайдики, қаламингизни синдириб отгингиз келади. Қўлбола киносозларни айтмайсизми! Шу соҳага алоқадорлигингиздан орланиблар кетасиз… Майли, шошилмайлик, бозингарлик қилавериб буларингиз ҳам бир кун ҳолдан тояр ахир, мухлислари ҳам безиб бўлар. Халқ анойи эмас, оқу қоранинг фарқига боради. Бир куни қарабсизки… Келинг, шунисига умид боғлаб турайлик. Чунки бошқа чора йўқ. Бўлса ҳам, соч-соқоли оқарган бу мўйсафидингиз билмайди…\n– Эркин ака, саволим кескинроқ бўлса, маъзур тутасиз. Сиз мансуб авлод Ғарб салафларини алоҳида меҳр билан мутолаа қилди, шунга яраша катта адабиётга залворли даъволар билан кириб келди. Лекин… мактаб кўрган бу авлод ҳам ўзбек адабиётини жаҳонга олиб чиқолмади. Бунинг учун сизларга нима етишмади?\n– Жаҳонга чиқиш деганда нимани назарда тутяпсиз? Ўзбек адабиётининг чет тилларга таржима этилишиними? Кечаги замонда, “тенглик ақидаси”га биноан, айрим оқсоқол адибларнинг асарлари рус тили орқали турли хориж тилларига таржима қилингани маълум. Ҳозир ҳам шунга ўхшаш тажриба бор, тўрт-бешта шеъримиз ёки тарихий мавзудаги ул-бу китобимиз четда кўринса, адабиёт газетамизда мамнуният билан бонг уриб турибмиз. Лекин уни ким ўқияпти, ўқиб нима деяпти – у ёғи номаълум. Дарвоқе, ўзимизнинг кўнглимиз тўлмаган нимарсалар “Тўйтепадан нари” ўтиб бирон шараф келтиришига ишонч ҳам йўқ.\nТўғри, биз тенгилар жаҳон адабиётини унча-мунча ўқидик, ўргандик, ҳайратларга тушдик, аммо бўйлашиб бир нималар қилмоққа қолганда жўн-жайдари қарашу андишалардан юксала олмадик. Аввало, соцреализм ақидалари тушов бўлди (оқаваси ҳамон сезилади), қолаверса, ҳаёт материали билан иш кўришда зеҳниятимизга хос баъзи бир сипогарчиликлар қўлимиздан тутди. Тил билишу таржима масалалари ўз йўлига. Бу борада ҳам истеъдодлиларимизда уддабуронлик етишмади, чаққонроқларимизда – истеъдод.\nЯна бир сабаби – сиз айтган авлод чинакам адабиётга юзлашиб келганда сўз санъатига бўлган ялпи рағбат сусайди, сўнди. Бозор бошланди! Бу тўполонда калавамизни йўқотиб қўйганимизни ҳали қистириб ўтдим.\nУ эмас, бу эмас, катта майдонга чиқиб бормоққа, афсуски, бизда етарли шижоат ҳам, жасорат ҳам йўқ экан. Асл бадиий кашфиёт дунёга келса, ҳар қандай тўсиғу ғовларни енгиб, бугун бўлмаса, эртага ўша сиз орзу қилган марраларга етиб боражак. Катта элмиз, ниятни яхши қилайлик, нима дедингиз?\nЖаҳонга чиқиш деганда, анови бразилиялик “сеҳргар” Пауло Коэльога ўхшашларни назарда тутган бўлсангиз, каминангизнинг у хил адабиётга ихлоси зўр эмас…\n– Зиёли аҳли ўзини нималар деб кўкка кўтармайди! Миллат виждони, жамият устуни, маънавий иллатларга даво улашувчи ҳозиқ табиб… Сирасини айтганда, жамият қандайлигини билиш учун зиёли ҳолига ҳам боқиш керак. Бугунги ўзбек зиёлисини миллат виждони деб алқашга журъатингиз етадими?\n– Кўнглида не бир даъволари бўлса бордир, аммо “мен миллат виждониман, жамият устуниман” дея кўкрагига уриб чиққан одамни учратганим йўқ. Жамият зиёлиларни шундай деб билади, улардан шундай бўлмоқни кутади десангиз, бу энди бошқа гап. Лекин бунинг учун жамият ҳам зиёли томон юз буриши, унга қулоқ тутиши, уни эъзозлаши лозим эмасми? Таассуфки, бугун кўпчилик асосан дунё матоҳларига маҳлиё, бўш қолганида эса шоу-бизнес шоввозларининг оғзига тикилиб тўймаяпти…\nБугунги зиёлиларимизни ёппасига виждонсиз десак… виждонсизлик бўлар. Бироқ бу туйғу худбинлик ва лоқайдликка ўрин бўшатиб, хийла карахтланиб қолгани бор гап.\nСираси, бу ачинарли таносуҳ зиёлининг ўзигагина боғлиқ бўлмаса керак.\n– Ёзувчилик ортидан қозон қайнатиш – профессионалликнинг бир белгиси. Бу жиҳатдан ўзингизни ким деб атайсиз: профессионалми ё ҳаваскор? Бир йигитга қирқ ҳунар оз, ёзувчиликдан бошқа недир иш қўлингиздан келадими?\n– Муҳаррирлик-чи? Билсангиз, қирқ йилдан буён матбуотда шу ҳунар билан юрибман, шунинг устидан нон еб келаман. Бир вақтлар йўриғи бошқа эди, аммо бугунги кунда фақат ёзувчилик билан кун кўраётган кишини топиб беринг-чи! Профессионаллик – қўлингиздаги ишга муносабат, маҳоратнинг муайян даражаси дегани, еб-ичиш ё ҳаёт тарзи эмас!\nКаминага келсак, қилаётган ишимизга қараб баҳо бераверасиз-да: профессионал дейсизми, чала профессионалми – у ёғи ихтиёрингизга ҳавола.\n– Эркин Аъзам “оғир вазнли” режиссёрлар орасида сценарийлари талаш кинодраматург ҳам саналади. Асарларингиз асосида “Чантриморэ”, “Пиёда”, “Эркак”, “Дилхирож”, “Забаржад”, “Жаннат қайдадир”, “Сув ёқалаб”… фильмлари олинди. Сиз учун кино нима: шунчаки ҳавасми ё анчайин даромад истаги? Балки насрда айтолмаган дардларингизни сўйлаш учун “қудуқ”дир?..\n– Ҳавас бўлса кераг-ов. Чунки, ишонсангиз, сиз тилга олган фильмларнинг айримларидан бир тийин ҳам кўрганим йўқ (сўраб бормоққа тортинганман) ёки қалам ҳақидан ихтиёран воз кечганман (ижодий сабабларга кўра, билганлар билади, тарихи бор).\nДастлабки насрий машқларимданоқ ўқиган баъзилар кино санъатига яқинлигимни айтиб башорат қиларди, ўзим эса унга йўламоққа журъат этолмай юрардим. Мана, бугун ўнтача фильмга дахлдорман, лекин деярли ҳар сафар қониқмай, бу соҳадан кўнгил узиб кетгим келган. Кейин эса яна… Кино менга суюкли, аммо бирга яшаш мушкул бўлган жафокор аёлга ўхшайди.\n– Габриэль Гарсиа Маркес “Агар худо умримни узайтирса эди, бошқалар ухлаганда мен бедор бўлардим, ўзгалар гапирганда мен соме бўлардим”, деб ёзади васият-мактубида. Агар вақт ғилдираги ортга айланиб, 18 ёшли йигитча бўлиб қолсангиз (бу бола бориб турган анойи экан-ку, дейишингиз турган гап, лекин барибир фикрингизни билиш қизиқ-да), ҳаётда нималарни ўзгартирган бўлардингиз?\n– Ўйлаб кўрсам, гоҳ ул-бул дардни баҳона қилиб, гоҳо дангасалигу кераксиз даҳмазалар орқасида, нари-бери, ўн беш йилдан ортиқ умр бекор ўтибди. Шуни камайтириш пайидан бўлардим шекилли. Яна ким билади дейсиз, гапириш осон… Насиб қилгани экан-да.\n– Ижодкор аҳли ҳис-ҳаяжонга берилувчан келади. Ўзи эгнида жанда, лекин бутун дунё гўзаллари бошидан зар сочгудек шаҳд билан ашъор битади. Ана, Шероз жононининг нуқтадек қаро холига ўйлаб-нетиб ўтирмай, бирваракайига Самарқанду Бухорони нисор этишга шай Ҳофизнинг ҳотамтойлигини эсланг! Жиддиятга кўчадиган бўлсак, ижодкор учун муносиб умр йўлдоши довоту қаламдек зарур, менимча. Билмадим, олдин бу савол Сизга берилганми-йўқми, айтинг-чи, фарзандларингизнинг онаси ижодингизда қандай ўрин тутади?\n– Ижод-пижодни (шу сўзга негадир тоқатим йўқ) қўятурайлиг-у, лекин ҳаётимда… бошқасини тасаввур қилолмайман. Тўғри, кўп қатори, жаҳл устида майда-чуйда можароларга борилгандир, кўнгилдан гоҳо ўкинч-пушаймонлар кечгани ҳам рост. Кейин, ўзимга келгач эса, ҳар гал иқрор бўлганман: йўқ, менинг расво феълимга шундан ўзгаси чидаёлмас эди, пешонага битилгани шу, нолимоққа асос йўқ! Аёлим бошқа соҳанинг одами (ҳозир уйда ўтиради, албатта, невараларга бош бўлиб), ажабланманг, у менинг нечта китоб ёзганиму айни кунда нима ёзаётганимни билмаслиги, қизиқмаслиги мумкин – шуниси ҳам каминага маъқул. Бироқ столда иш бошладим дегунча, фавқулодда меҳрибон, гирдикапалак бўлиб қолади. Воқеан, кейинги вақтларда “камроқ ёзинг” дейдиган бўлган, “камроқ чекинг” дегани. Ишга ўтирганда кўпайиб кетади-да савил.\n– Хонаси келиб қолди, оилавий тарбия тутумингиз ҳақида ҳам айтиб беринг. Болаларни қандай таомилда тарбиялагансиз? Рисоладаги оталарданмисиз? Дарвоқе, фарзандларингиз Сизни ўқийдими?\n– Хонаси келган экан, мен ҳам айтай: болаларимнинг тарбияси билан бевосита шуғулланмаганман, бу ишга вақтим ҳам, уқувим ҳам бўлмаган. Ҳаммаси онасига эргашиб ўсди, балки шунинг учундир, учаласи ҳам (бири қиз) бамаъни, батартиб, улардан норозиман деёлмайман. Албатта, отадан ҳам нималардир ўтган бўлса керак: тўғрисўзликми, тиришқоқликми, ҳаром-ҳаришдан ҳазар дегандай.\nКиноларимни кўришган, кўнглимга борибми, “яхши, яхши” деб қўйишади. Баъзи китобларимни ҳам ўқиган чиқар, сўраёлмайман, мажбур ҳам қилмайман: ўқиб, “отамиз бунча хароб ёзар экан-а” дейишмасин, қўйинг, сирли бўлиб юрганим тузук. Умуман, бировга китоб ёки қўлёзма берсам, токи ўзи сўз очмагунча сўрамоққа ботинолмайман. Сиртдан унча-мунча дадил кўринганим билан – аҳвол шу.\n– Ўзингизни кимдандир қарздор ҳис қиласизми?\n– Ота-онадан ташқари… Худо кўрсатмасин, кўнгилга яқин одамларимдан бирортаси оламдан ўтгудек бўлса, “воҳ!” деб қоламан доим, кўп замонлар ўша кишининг руҳи олдида ўзимни қарздор сезиб, ўкинчу пушаймонликда ўртаниб юраман. Унутилмас Асқад Мухтор, Озод Шарафиддинов, Неъмат Аминов, Машраб Бобоев каби устозлар, акаларим мени ана шундай қарздор этиб кетган. Оллоҳ рози қилсин.\n– “Шеър ёзишдан нафратланган пайтларим бўлган. Дунёда шоирлар кўп, катта-катта кутубхоналар бор, шуларни ўқиб бемалол яшаса бўлади-ку. Нега мен шеър ёзишим керак?” Бу ринднафас шоиримиз Рауф Парфининг бўялмаган, бежалмаган иқрори. Сизда ҳам “Ёзмасам нима қиларди” деган кайфият бўлганми ҳеч?\n– Ҳаммада ҳам бўлса керак бундай ҳолат, бундай кайфият. Ҳадеб жумла ясайвериш баъзида жонга тегиб кетади, “Шуни ёзиб нима қилдим-а, кимга керак, нима фойда?” деган шубҳа-гумонларга борасиз. Озроқ ташлаб қўйиб, руҳан янгиланиб, ёзишни соғиниб, кейин яна бошлайсиз. Ё, қўлингиздан бошқа иш келадими? Келса – қўйинг, ёзишни бас қилиб ўшанга уннаганингиз маъқул.\n– Ҳаётда жавобини тополмаган саволларингиз бордир – шуни ҳам билсак…\n– Ҳаётнинг ўзи шундай савол-ку… Фозил Искандар деган ажиб бир ёзувчи бор, биласиз. Келинг, гапнинг қолганини шу одамдан эшитайлик:\n“Нимасини айтай, биз туғилмасимизданоқ хомталаш бўлган бу дунёда яна туғилишни орзу қилмоққа арзийдиган ҳеч нарсани кўрмадим. Ўлат тарқалган заминни безаб турадиган бирдан-бир нарса – эркаклар ўртасидаги беғараз биродарлик… Бу оламда сотилмайдиган ва сотиб олинмайдиган нарса ҳам бўлиши керак-ку, ахир!”\nМанбаъ: «JannatMakon» журнали (2012, май)\nTeg(lar) Erkin A'zamFozil Iskandar\nUmarali Normatov & Ulugbek Hamdam. Dunyoni yangicha ko’rish ehtiyoji.\n23.05.2012 at 19:50\nintervyu ancha mazmunli va hayotiy. Qaysidir ma`noda falsafiyroq ham.\nСуҳбат жонли. Раҳмат\n27.02.2013 at 21:48\nУзр, бу суҳбат «Тафаккур»да эмаc, «JannatMakon» журнали (2012, май)да чиққан.


Мессининг таъқибчиси Пабло Маффео: «Лео – менга иккита савол берди» » Ўзбекистон янгиликлари – Zamin.uz\nМессининг таъқибчиси Пабло Маффео: «Лео – менга иккита савол берди»\n“Жирона” ҳимоячиси Пабло Маффео “Барселона”га қарши учрашув (0:3) дан сўнг Мессининг саволларига жавоб бергани ҳақида айтиб ўтди.\nЭслатиб ўтамиз, Маффео учрашувда фақат Месси ортидан таъқибда бўлди ва натижада аргентиналик ҳужумчи “Жирона” дарвозасига гол ура олмади.\n“Месси – мендан ёшим ва “Сити”дан ижарага келганим ҳақида сўради. Унга ҳаммасини батафсил айтиб бердим.\nЎйин олдидан мураббий менга Мессини қаттиқ қўриқлашим ҳақида топшириқ берганди. Фақат унинг ёнида бўлишим ва тўпга эмас Мессига ўйнашим кераклигини билдим.\nТўғри, Леодек футболчини қўриқлаш ҳам ақлий ҳам жисмонан томондан қийин. Лекин ўйлайманки мен ўз вазифамни яхши ижро этдим. Мураббийнинг билдирган ишончи учун унга миннатдорчилик билдираман”, — дейди Маффео.\nМаълумот учун, 20 ёшли испаниялик футболчининг трансфер ҳуқуқи “Манчестер Сити”га тегишли бўлиб, “Жирона”да ижара футболчиси сифатида фаолият олиб бормоқда .\n“Жирона” эса “Манчестер Сити” клуби раҳбарларига тегишли бўлиб, жамоа City Football Group компаниясига тегишли.\nКаталония дербисида “Барселона” йирик ғалабага эришди\n07:04 / 24-09-2017


Фарғоналик шифокорлар ташаббус билан чиқди | O'zLiDeP\nФарғоналик шифокорлар ташаббус билан чиқди\nҲозирги пандемия пайтида фуқаролар тиббий маслаҳатлар олишда турли қийинчиликларга дуч келмоқда. Айниқса, ижтимоий тармоқларда тарқатилаётган ҳар хил маълумотлар, фейк (ёлғон) хабарлар аҳоли орасида саросима келиб чиқишига сабаб бўлмоқда. Ҳар доимгидан кўра, бугун тўғри маслаҳатга эҳтиёж ортиб бормоқда.\nШу сабабли мутахассислар кўнгилли равишда касаллик аломатларини ўзида ҳис қилган ёки коронавирус инфекцияси юқтирган одамлар билан бирламчи алоқада бўлган фуқароларга тўғри йўналиш бериш устида бош қотиришмоқда. Саволлар кўп, жавоблар турлича. Ҳамма шифокорлардан тўғридан-тўғри ёки онлайн маслаҳат олишни истайди.\nФарғона шаҳар 2-сон оилавий поликлиника ходимлари аҳоли учун онлайн мулоқотда бўлишга ва уларга ёрдам беришга тайёр эканликларини билдиришди. COVID-19’га тегишли саволлар билан фуқаролар (73) 244-52-56 ва (73) 244-73-04 телефон рақамларига мурожаат қилиб, касалликнинг олдини олиш, ундан қандай ҳимояланиш бўйича саволларга жавоб олишлари маълум қилинди.\n– Биз шундай пандемик вазиятда ҳар бир фуқаро сифатли тиббий маслаҳат олиши учун барча имкониятларимизни ишга соляпмиз, – дейди O‘zLiDePдан сайланган Фарғона шаҳар Кенгаши депутати, поликлиника бош шифокори Шаҳнозахон Сиддиқова. – Ҳар бир аҳоли ўз маҳалла шифокори телефонларига алоқага чиқиб, мурожаат қилишлари ҳам мумкин. Барча шифокорларимиз бугун кўнгилли тарзда иш вақтидан ташқари ҳам онлайн маслаҳат беришга тайёрлар.


Голливудни забт этган энг келишган ҳинд актёрлари (фото)\nҲар бир ҳиндистонлик актёр хориж саҳнасини забт этиш учун олдига турли стереотипларни бузиш, қароқчилар ҳамда таксичилар ролидан воз кечиш каби катта мақсадни қўяди. Дев Пателнинг "Арслон" фильмидаги роли учун “Оскар”га номзод этиб кўрсатилганлиги эса ҳиндларнинг Голливудни узоқ вақтдан буён ҳайратда қолдириб келаётганлигини исботлайди. Худди бугунги қаҳрамонларимиз каби...\nБугунги кунда британиялик Дев Патель дунёдаги энг таниқли актёр ҳисобланади. Бунинг сабаби эса 2008 йилда жаҳон экранларини забт этган Мумбайдаги кўча болалари ҳақида ҳикоя қилувчи "Харобадан чиққан миллионер" мелодрамасидир. Ушбу картина саккизта “Оскар” мукофотига сазовор бўлган, Дев эса “БАФТА” мукофотига номзодга айланган.\nАнил 90 дан ортиқ Болливуд фильмларида суратга тушган, 80-йилларда энг етакчи ҳинд актёрларидан бирига айланган.\n"Харобадан чиққан миллионер" фильмидаги телебошловчининг роли орқали АҚШ ва Европа ижодкорларида қизиқиш уйғотган актёр “Бажариб бўлмас топшириқ” блокбастерининг давоми ҳамда Британиянинг "Шаҳарлар" триллерида иштирок этган.\nТомирларида нафақат ҳинд, балки француз қони ҳам оқадиган Маниш Шимолий Каролинада туғилган ва Нью-Йорк консерваториясининг драматик санъат йўналиши бўйича таҳсил олган. Шундан сўнг Лос-Анжелесни забт этишга киришган. Рекламадаги иштироки сериаллар билан алмашган. Карьерасидаги энг машҳур шоу "Беверли Хиллз 90210" серияли бўлиб, актёр унда саратон касаллигидан вафот этаётган талаба ролини ижро этган.\n2014 йилда Манишга тўлиқ метражли фильмда яна омад кулиб боққан: у Хелен Миррен билан "Зираворлар ва ширинликлар" комедиясида истеъдодли ошпазга айланган.\nСураж Голливудга тўғридан-тўғри ватани Ҳиндистондан келган. Суражнинг режалари Американи забт этишни ўз ичига олмаган ва у актёрлик карьераси ҳақида жиддий ўйламаган: у фақат бир нечта мактаб саҳна кўринишларида иштирок этган. Бироқ, тайванлик режиссёр Энг Ли кастинг ташкил қилганида, Суражнинг укаси уни иштирок этишга кўндирган. Шарма ўзи каби уч минг номзодни ортда қолдириб, бош қаҳрамон ролини қўлга киритган. Қаҳрамони сабаб эса мустақил “Сатурн” ва “MTV Movie Awards” мукофотига сазовор бўлган.\nКиритилди: 22:36 17.10.2020. Ўқилди: 4732 марта. Фикрлар сони: 0 та.\nТасаввур қилинг! Шоҳрух Хон ҳамда Мадхури Дикшитнинг биргаликдаги фарзандлари қандай бўлишарди? (фото)


Қозоғистонда мухолифатга босим кучайиб бормоқда\n23 октябр 2021, Тошкент вақти: 01:26\nЖорий йилнинг июл ойида Қозоғистонда мухолифатчилар Ермек Наримбоев (суратда) ва Айдўс Содиқовларнинг қамалишини кузатувчилар мамлакатда мухолифатга қарши репрессиянинг янги тўлқини бошланиши сифатида баҳоламоқдалар.\nЕХҲТни Қозоғистонда демократия ва инсон ҳуқуқлари вазияти тобора ёмонлашиб бораётганига мутлақо бефарқлик билан ёндошаётганини таъкидлаган кузатувчилар Ғарб давлатлари бундан буён мамлакатда содир бўлаётган қонунбузарликларга етарли даражада эътибор қилмаслиги ва расмий Остонага ҳеч қандай босим ўтказмаслиги мумкинлигидан хавотир билдирмоқдалар.\nЎтган ой Қозоғистонда икки мухолифатчи Ермек Наримбоев ва Айдўс Содиқовлар “полицияга қаршилик кўрсатганлик” ва “судни ҳақоратлаганлик” айбловлари билан бири икки, иккинчиси эса тўрт йилга озодликдан маҳрум қилинди.\nКузатувчилар эса аслида мухолифатнинг бу икки вакилининг қамоққа олинишига уларнинг амалдаги расмийларга кескин қаршилик кўрсатгани, мамлакат бўйлаб норозилик митинглари ўтказгани ва бу тадбирларда “Назарбоев кет!” каби чақириқлар билан чиққани сабаб бўлганини таъкидлашмоқда.\nУларга кўра, сўнгги йиллар мобайнида амалдаги қозоқ ҳукумати ўзгача фикрловчиларга нисбатан турлича босим усулларини қўлламоқда, шу йил октябр ойида Остонада бўлиб ўтиши кутилаётган ЕХҲТ саммити олдидан эса бу каби босимлар янада авжига чиқди.\n- Ўйлашимча, Ермек Наримбоев ва Айдўс Содиқовлар расмийлар қамоққа тиқмоқчи бўлган сиёсатчилар рўйхатини очиб бердилар. Улар билан содир бўлган воқеани бир сигнал, Оқўрданинг бошқа жамоат арбобларига йўналтирилган ишораси ўлароқ қабул қилиш мумкин. Бир неча кун аввал айни пайтда Уст-Каменагорск қамоқхонасида сақланаётган ҳуқуқ ҳимоячиси Евгений Жовтис қўнғироқ қилди. У ҳам бундай тактика реал ҳаракат қила оладиган ва расмийлари ҳақиқатан ҳам чўчийдиган бошқа сиёсатчиларга нисбатан ҳам қўлланади, деган фикрда, дейди қоғозистонлик ҳуқуқ ҳимоячиси Андрей Гришин.\nСўнгги бир йил ичида кўплаб мухолифатчилар ҳуқуқ-тартибот идоралари ходимларига нисбатан қаршилик кўрсатганлик, таҳқирлаганлик, уларни дўппослаганлик айбловлари билан катта жаримага тортилгани, бир неча кун давомида вақтинча сақлаш ҳибсхоналарида сақланиши кузатилганди.\nКузатувчилар аслида бу расмий Остонанинг ўзгача фикрловчиларга қарши кураш бўйича қўллаётган янги тактикаси эканини, ҳуқуқ-тартибот идоралари вакиллари эса бу тактиканинг шунчаки ижрочилари эканини таъкидламоқдалар.\n- Менимча, мухолифатчи ва ўзгача фикрловчиларга нисбатан радикал чоралар кўриш қўшни Қирғизистонда содир бўлган воқеалардан сўнг қайта бошланди. Оқўрда ҳозир жуда чўчиб қолган, шу боис эҳтимолий оқибатлардан ҳадиксираб, турли қаттиқ чоралар кўрилмоқда. Бошқа тарафдан расмийларнинг бундай хатти-ҳаракатлари қозоқ сиёсий элитаси ичидаги инқирозни акс эттиради. Ижтимоий норозиликни босиб туриш учун улар репрессия қўллашдан бошқа чоралар кўраётганлари йўқ. Ҳозир ҳар жабҳа бўйлаб ҳужум бошланди, дейиш мумкин. Масалан, Олмаота ҳокимининг ўринбосари Серик Сейдуманов ўз интервюларининг бирида эмигрантларни хавфли ижтимоий унсур, деб атади. Умуман олганда, Қозоғистон бўйлаб ўзгача фикрловчиларга қарши кураш бўйича бутун бошли кампания олиб борилмоқда, бу эса жамоат ташкилотлари раҳбарлари, мухолифатчиларни таъқиб қилишда ўз аксини топмоқда, дейди “Қозоғистон социалистик қаршилиги” ҳаракатининг раҳбари Айнур Қурманов.\nҚозоғистон раҳбарияти ЕХҲТга аъзо давлатлар раҳбарларини ташкилот саммитини жорий йил кузида Остонада ўтказишга кўндира олдилар. Айрим экспертлар саммит арафасида қозоқ мухолифати, сўз эркинлигига нисбатан босим бироз камайишига, қозоқ расмийлари эса ЕХҲТ раислигини қўлга киритиш учун мамлакатда демократия тамойилларини тўлақонли таъминлаши ҳақида Мадридда берган ваъдаларини хўжакўрсинга бўлса ҳам бажаришига умид боғламоқдалар.\nАммо мухолифатчи Жасарал Қуанишалин бунинг амалга ошишига кўзи етмаслигини айтади.\n- Қозоғистон бизнинг ватанимиз, аммо бошимизга чиқиб олган ва йигирма йилдан буён кўнглига келган ишни қилаётган иқтидордаги расмийлар “шарофати” билан биз буни баралла айтолмаяпмиз. Шундай экан, ҳеч қандай саммит ва бошқа ҳар қандай тадбир, унинг ички ёки халқаро тадбир бўлишидан қатъий назар, номи Қозоғистон бўлган полиция давлатининг репрессив сиёсатига таъсир ўтказишга қодир эмас, дейди Жасарал Қуванишалин.\nҚозоғистонлик кузатувчилар сўнгги йиллар давомида мамлакатда сиёсий мотивлар билан айбланган бирор киши, жумладан, сиёсатчи, журналист ёки ҳуқуқ ҳимоячисининг суд томонидан оқлангани кузатилмаганига ҳам алоҳида урғу бермоқдалар.\n- Жаҳон амалиётида мухолифатчиларга нисбатан оқлов ҳукми чиқариш амалиёти ўн фоизни ташкил қилса, Қозоғистонда бу кўрсаткич бир фоизни ташкил этади. Бундан “мамлакатимизда яшовчиларнинг бари жиноятчию, фақат полиция, молия полицияси ва Миллий хавфсизлик хизмати ходимларигина ҳалол одамлар”, деган хулоса чиқади. Масалан, Қозоғистон собиқ бош вазирини судлашганини эслайлик. У вазир бўлган чоғида унга нисбатан ҳеч қандай эътироз бўлмаган, аммо у президентлик сайловларида иштирок эта бошлагач, унга нисбатан жиноий иш қўзғашди. Бундай мисолларни кўплаб келтириш мумкин. Менга нисбатан кўплаб жиноий ишлар очилган, қамоқ муддатлари белгиланган. Бундан асосий мақсад эса менинг парламент сайловларида иштирок этишимга йўл қўймаслик эди, пировардида улар бунинг уддасидан чиқа олдилар, дейди “Азат” социал-демократик партияси раиси Бўлат Абилов.


ЎзА - “Ким юртига содиқ бўлса, мендирман ўша!”\n21.12.2019 Чоп этиш версияси\n“Ким юртига содиқ бўлса, мендирман ўша!”\nАндижон шаҳридаги ҳарбий горнизонда мамлакатимизда ўтказилаётган “Ҳарбий ватанпарварлик ойлиги” доирасида “Ким юртига содиқ бўлса, мендирман ўша!” шоири остида ўқувчи ёшлар фестивали бўлиб ўтди.\nЎзбекистон Республикаси Президентининг 2019 йил 13 декабрдаги “Ўзбекистон Республикаси Қуролли Кучлари ташкил этилганлигининг 28 йиллиги ҳамда Ватан ҳимоячилари кунини нишонлашга тайёргарлик кўриш ва уни ўтказиш чора-тадбирлари тўғрисида”ги қарорида белгиланган вазифалар ижроси доирасида вилоят халқ таълими бошқармаси ҳамда ҳарбий гарнизон ҳамкорлигида ҳарбий хизматчилар, умумтаълим мактабларининг 10-11 синф ўқувчилари иштирокида ўтказилган фестиваль очилишида мамлакатимиз Қуролли Кучларининг жанговар салоҳиятини ошириш, ёшларни ватанпарварлик, ҳарбий бурчга ҳурмат ва садоқат руҳида тарбиялаш борасида кенг кўламли ишлар олиб борилаётганлиги таъкидланди.\nФестиваль доирасида қатор тадбирлар, спорт мусобақалари ўтказилди. Жумладан, вилоят халқ таълими бошқармаси бошлиғи соврини учун вилоятдаги умумтаълим мактабларининг 10-11-синф ўқувчилари ўртасида эълон қилинган “Ким юртига содиқ бўлса, мендирман ўша!” шиори остидаги “Ёш ҳарбийлар” мусобақасининг вилоят босқичида ёшлар ҳарбий ватанпарварлик, ватанга садоқат, давлат рамзларига ҳурмат, аждодлар меросидан қай даражада хабардор эканликлари борасидаги билимлари, фаол фуқаролик позицияси ва мустақил қарор қабул қилиш, чаққонлик, эпчиллик кўникмалари бўйича ўзаро баҳслашди.\nЯкунда юксак билим ва маҳоратларини намойиш этган Избоскан тумандаги 31-умумтаълим мактаби жамоаси ғолиб деб топилди. Андижон туманидаги 53- умумтаълим мактаби жамоаси иккинчи, Пахтаобод туманидаги 35-умумтаълим мактаби ва Андижон шаҳридаги 35-давлат ихтисослаштирилган мактаб-интернати жамоалари учинчи ўринга сазовор бўлди.\n“Ватан ҳимояси - олий қадрият” мавзусида ўтказилган иншолар, “Ватан - азиз, тинчлик - бебаҳо” мавзусида оммавий ватанпарварлик руҳидаги шеърлар танловларида ўқувчи ёшлар ўзларининг билим ва истеъдодларини намойиш этди.\n- Ёзган ижодий ишим билан иншолар танловининг ғолиби бўлдим, - дейди Марҳамат туманидаги 14-умумтаълим мактаби ўқувчиси Мухлиса Қурбонова. - Ушбу фестивалда иштирок этиб, биз ёшларнинг Ватан ҳимоячиларига, ҳарбий хизматчиларга бўлган ҳурматимиз янада ортди, ҳарбий-ватанпарварлик борасидаги билимларимиз янада ошди.\nАндижон шаҳар, Андижон, Марҳамат, Хўжаобод, Қўрғонтепа, Избоскан туманларининг чақириққача ёшларни тайёрлаш фани ўқитувчиларидан иборат жамоалар ўртасида спортнинг волейбол, баскетбол, футбол турлари бўйича мусобақалар ўтказилди. Ҳарбий қисм хизматчилари ҳамда Андижон шаҳар умумтаълим мактаблари ўқувчилари жамоалари ўртасида ўтказилган футбол мусобақасини барча катта қизиқиш билан кузатди.\nВатан мадҳини тараннум этувчи “Мен Ватанимни куйлайман!” шиори остидаги қўшиқлар танловида эса Марҳамат туманидаги 20-умумтаълим мактаби ўқувчиси Аҳлиддин Холматов, “Ватан тинчлиги ва ободлиги болалар нигоҳида” мавзусида ўтказилган тасвирий санъат асарлари танловида Пахтаобод туман 21-ДИМИ ўқувчиси М. Маҳмуджонов, Андижон туманидаги 33-умумтаълим мактаби ўқувчиси Г. Мансуровалар ғолиб, деб топилди.\n“Янги Ўзбекистон - янги сайловлар!” шиори остида ўқувчи-ёшлар жамоалари томонидан ёшларнинг юртимиз келажаги ва равнақида муҳим жараён ҳисобланган сайловларда фаол иштирок этиши акс эттирилган саҳна кўринишлари, бадиий композицияларда юртдошларимизнинг эртага бўлиб ўтадиган сайловларда фаол қатнашишга чақириқлар янгради.\nҲарбий хизматчиларнинг кўргазмали чиқишлари тадбир иштирокчиларига ўзгача шукуҳ бағишлади. Ўқувчи ёшлар ҳарбий қисмдаги ҳарбий техника ва қурол-аслаҳалар, ҳарбий хизматчиларга яратилган шарт-шароитлар билан танишди.\nЯкунда фестиваль тадбирларининг фаол иштирокчилари, танловлар ғолиб ва совриндорлари вилоят халқ таълими бошқармасининг фахрий ёрлиқ ва эсдалик совғалари билан тақдирланди.


Кейинги 5 кунда Самарқанддаги табиий газ таъминоти босимида вақтинчалик пасайиш кузатилади - zarnews.uz\nСамарқанд вилоятидаги аксарият ҳудудларда марказлашган иссиқлик тизими мавжуд эмаслиги сабабли аҳоли ўз уйларини табиий газ ва электр энергияси манбалари орқали иситмоқда. Охирги кунлардаги қор ёғиши ва ҳаво ҳароратининг кескин пасайиши аҳоли газ истеъмоли миқдорини кескин кўпайтирди. Бунинг оқибатида бир қатор ҳудудларда табиий газ босимининг пасайиши кузатилмоқда.\nГаз босими пастлиги туфайли вилоятдаги аҳоли хонадонларини иситиш муаммоси долзарб бўлиб турибди ва юзага келган ҳолатни бартараф этиш бўйича Самарқанд вилояти учун газ магистраль қувурларидан қўшимча равишда табиий газ олиш бўйича талабнома берилган.\nКейинги 5 кун - жорий йилнинг 14 январидан 19 январигача вилоятдаги табиий газ таъминоти бўйича узилишларни бартараф этиш режалаштирилган.\n«Ҳудудгаз Самарқанд» МЧЖ юзага келган ноқулайликлар учун истеъмолчилардан узур сўрайди.\n«Ҳудудгаз Самарқанд» МЧЖ матбуот хизмати.\nТеглар: Газ таъминоти Ҳудудгаз


Ҳукумат кафолати остидаги хорижий инвестициялар доирасида 2017 йил мобайнида амалга оширилган ишлар тўғрисида - Ўзбекистон Республикаси Қишлоқ хўжалиги вазирлиги\nЎзбекистон Республикаси Президентининг 2016 йил 23 декабрдаги “Ўзбекистон Республикасининг 2017 йилги Инвестиция дастури тўғрисида”ги қарори асосида Қишлоқ ва сув хўжалиги вазирлиги тизимида 2017 йилда 13 та лойиҳа бўйича 181,49 млн. АҚШ доллари миқдоридаги кредит маблағларини ўзлаштириш режалаштирилган. Мазкур лойиҳалар бўйича 2017 йилда 198,77 млн. АҚШ доллари (109,5%) миқдорида кредит маблағлари ўзлаштирилган. Жумладан:\n1. Ислом тараққиёт банки иштирокида “Хоразм вилояти Тошсоқа тизимидаги магистрал суғориш каналларини қайта тиклаш” лойиҳаси Ўзбекистон Республикаси Президентининг 2012 йил 6 ноябрдаги ПҚ-1849-сонли қарори ва Вазирлар Маҳкамасининг 2016 йил 26 августдаги 282-сонли қарорлари асосида амалга оширилмоқда. Умумий қиймати 144,2 млн. АҚШ долларига тенг бўлиб, шундан 90,37 млн. доллари Ислом Тараққиёт Банки кредити, қолган қисми эса Ўзбекистон ҳукуматининг улушидир. 2017 йилда 17,98 млн. АҚШ доллари миқдорида кредит маблағлари ўзлаштирилди. Жумладан Лойиҳа бошидан 146,2 км узунликда магистрал ва хўжаликлараро каналлар қайта тикланди, 263 дона гидротехник иншоотлари қурилди ва қайта тикланди. 4356341 м3 ҳажмда тупроқ ишлари, 80029 м3 ҳажмда бетон ишлари, 6999 м3 ҳажмда тош ишлари ва 230 тн. металлоконструкция ишлари бажарилди. 174286 м2 майдонда гравий қопламали йўл ётқизилди.\n2. Осиё тарраққиёт банки иштирокидаги “Аму-Бухоро машина канали тизимини қайта тиклаш” лойиҳаси Ўзбекистон Республикаси Президентининг 2014 йил 28 мартдаги ПҚ-2156-сонли ва 2015 йил 25 августдаги ПҚ-2396-сонли қарорлари асосида амалга оширилмоқда. Лойиҳанинг умумий қиймати 406,29 млн. АҚШ долларига тенг бўлиб, шундан Осиё Тараққиёт Банки кредити 216,75 млн. АҚШ долларни, Япониянинг JICA фондининг маблағи 108,97 млн. долларни, Ўзбекистон ҳукуматининг улуши эса 80,57 млн. АҚШ долларни ташкил этади. 2017 йилда 6,68 млн. АҚШ доллари миқдорида кредит маблағлари ўзлаштирилиши ҳисобига 15,72 км каналлар тозаланди, 68 дона гидротехник иншоот ва 12 дона кузатув қудуқлари қайта тикланди, 59,9 га ерлар лазер ёрдамида тақсимланди ва 59,39 га ерлар чуқур хайдалди.\n3. Жахон банки иштирокида “Жанубий Қорақалпоғистонда сув ресурсларини бошқаришни яхшилаш” лойиҳаси Ўзбекистон Республикаси Президентининг 2015 йил 24 мартдаги ПҚ-2324-сонли қарори асосида амалга оширилмоқда. Лойиҳанинг умумий қиймати 376,714 млн. АҚШ долларини ташкил этиб, шундан 161,8 млн. АҚШ доллари Ўзбекистон ҳукуматининг улуши ва 214,9 млн. АҚШ доллари Жаҳон банкининг қарз маблағларидир. 2017 йилда 2,58 млн. АҚШ доллари миқдорида кредит маблағлари ўзлаштирилиши ҳисобига, Ўнг қирғоқ каналида 3 дона сув тўсувчи гидротехник иншоотлар таъмирланиб тикланди, 3 дона сув олиш иншооти қурилди, 15,0 км узунликдаги қисми механизм ёрдамида тозаланди ва Аққамиш каналида бир дона узунлиги 106 м, Д=1000мм бўлган темир қувурли акведук қурилди ҳамда каналнинг 1,5 км янги ўзани очилиб бетон қуйишга тайёрланиб қўйилиб, жами ушбу объект бўйича 560 минг м3 тупроқ ва 2,59 минг м3 бетон ишилари бажарилди.\n4. Ислом тараққиёт банки иштирокида “Сурхондарё вилоятида сув ресурсларини бошқаришни яхшилаш (Хазарбоғ-Оққопчиғай каналлар тизимини қайта тиклаш)” лойиҳаси Ўзбекистон Республикаси Президентининг 2015 йил 7 апрелдаги ПҚ-2332-сонли қарори асосида амалга оширилмоқда. Лойиҳанинг умумий қиймати 122,72 млн. АҚШ долларини ташкил этиб, шундан 33,17 млн. доллари Ўзбекистон ҳукуматининг улуши ва қолган қисми Ислом тараққиёт банкининг қарз маблағларидир. 2017 йилда 0,53 млн. АҚШ доллари миқдорида кредит маблағлари ўзлаштирилди. Ҳозирда лойиҳа доирасида бош пудратчини аниқлаш бўйича тендер жараёнлари кетмоқда.\n5. Жахон банки иштирокида “Фарғона водийсида сув ресурсларини бошқариш. 2-босқич” лойиҳаси Ўзбекистон Республикаси Президентининг 2015 йил 16 сентябрдаги ПҚ-3282-сонли қарори асосида амалга оширилмоқда. Лойиҳанинг умумий қиймати 228,2 млн. АҚШ долларини ташкил этиб, шундан 83,3 млн. доллари Ўзбекистон ҳукуматининг улуши ва 144,9 млн. доллари Жаҳон банкининг қарз маблағларидир. Лойиҳа доирасида имзолланган қарз битими 2017 йилнинг 29 декабрда кучга кирди.\n6. Хитой Ҳалқ Республикаси Ҳукумати кредити иштирокида “Қашқадарё вилоятидаги “Дўстлик 1-2-3” насос станциясини қуриш” лойиҳаси Ўзбекистон Республикаси Президентининг 2016 йил 2 августдаги ПҚ-2570-сонли қарори асосида амалга оширилмоқда. Лойиҳасининг умумий қиймати 21,23 млн. АҚШ долларини ташкил этиб, шундан 14,2 млн. АҚШ доллари Ўзбекистон ҳукуматининг улуши, қолган қисми Хитой Халқ Республикаси ҳукуматининг қарз маблағларидир. 2017 йилда 4,64 млн. АҚШ доллари миқдорида кредит маблағлари ўзлаштирилиб, лойиҳа доирасида имзолланган шартномада белгилан барча асбоб ускуналар Қашқадарё вилоятига келтирилди.\n7. Хитой Ҳалқ Республикаси Ҳукумати кредити иштирокида “Ирригация тизимларини каналарни тозалаш учун экскаватор ва бульдозерлар билан таъминлаш” Ўзбекистон Республикаси Президентининг 2015 йил 24 августдаги ПҚ-2394-сонли қарори асосида амалга оширилмоқда. Лойиҳасининг умумий қиймати 14,22 млн. АҚШ долларини ташкил этиб, шундан 3,16 млн. АҚШ доллари Ўзбекистон ҳукуматининг улуши, қолган қисми Хитой Халқ Республикаси ҳукуматининг қарз маблағларидир. 2017 йилда 2,0 млн. АҚШ доллари миқдорида кредит маблағлари ўзлаштирилди ва лойиҳа доирасида республикамизнинг барча вилоятларига 90 экскаватор ва 15 бульдозер келтирилди.\n8. Хитой Ҳалқ Республикаси Ҳукумати кредити иштирокида “Земснарядларни ва уларга эҳтиёт қисмларни келтириш” лойиҳаси Ўзбекистон Республикаси Президентининг 2014 йил 11 мартдаги ПҚ-2144-сонли қарори асосида амалга оширилмоқда. Лойиҳасининг умумий қиймати 37,5 млн. АҚШ доллари бўлиб, 2017 йилда 6,62 млн. АҚШ доллари ўзлаштирилди ва лойиҳа доирасида каналларни ва коллекторларни тозалаш учун 17 земснарядлар келтирилди.\n9. “Ўзбекистон Республикасида мева-сабзавотчилик тармоғини ривожлантириш” лойиҳаси Халқаро тараққиёт ва тикланиш банки иштирокида Ўзбекистон Республикаси Президентининг 2015 йил 21 сентябрдаги ПҚ-2410-сонли қарорига асосан амалга оширилмоқда. Лойиҳанинг умумий қиймати 219,28 млн АҚШ долларини ташкил этиб, шундан 150,0 млн доллари Халқаро тараққиёт ва тикланиш банки улуши, 34,20 млн АҚШ доллари Ўзбекистон ҳукуматининг улуши, қолган қисми эса лойиҳа ташаббускорларининг улушидир. 2017 йилда 46,0 млн. АҚШ доллари миқдорида кредит маблағлари ўзлаштирилди. 2017 йилда дехқон ва фермер хўжаликларига ҳамда қишлоқ хўжалиги корхоналарининг 73 та суб-лойиҳаси молиялаштирилди.\n10. “Ўзбекистон Республикасида мева-сабзавотчилик тармоғини ривожлантиришни қўллаб-қувватлаш” лойиҳаси Халқаро қишлоқ хўжалиги тараққиёти жамғармаси иштирокида Ўзбекистон Республикаси Президентининг 2014 йил 22 январдаги ПҚ-2113-сонли қарорига асосан амалга оширилмоқда. Лойиҳанинг умумий қиймати 28,33 млн АҚШ долларини ташкил этиб, шундан 20,44 млн АҚШ доллари Халқаро қишлоқ хўжалиги тараққиёти жамғармаси улуши, 1,68 млн АҚШ доллари Ўзбекистон Ҳукуматининг улуши, 5,24 млн доллари бенифициарлар улушидир. 2017 йилда 1,83 млн. АҚШ доллари миқдорида кредит маблағлари ўзлаштирилди. Лойиҳанинг 1-компоненти доирасида Лаборатория жиҳозлари хариди ва қурилиш ишлари амалга оширилмоқда.\n11. “Ўзбекистоннинг сутчилик соҳасида қўшилган қиймат занжирини ривожлантириш” (Қашқадарё ва Жиззах вилоятларида) лойиҳаси Халқаро қишлоқ хўжалиги тараққиёти жамғармаси иштирокида Ўзбекистон Республикаси Президентининг 2017 йил 22 февралдаги ПҚ-2795-сонли қарорига асосан амалга оширилмоқда. Лойиҳанинг умумий қиймати 40,57 млн АҚШ долларини ташкил этиб, шундан 24,58 млн. АҚШ доллари Халқаро қишлоқ хўжалиги тараққиёти жамғармасининг улуши. 2017 йилда 4,0 млн. АҚШ доллари миқдорида кредит маблағлари ўзлаштирилди. 2017 йилда дехқон ва фермер хўжаликларига, ҳамда қишлоқ хўжалиги корхоналарига 22 та суб-лойиҳа молиялаштирилди, шундан: 613 бош наслли қорамол харид қилиш мақсадида 14 та суб-лойиҳа; 10 тонна сутни қайта ишлайдиган ускун харид қилиш мақсадида 2 та суб-лойиҳа; 12 дона қишлоқ хўжалиги техникасини харид қилиш мақсадида 4 та суб-лойиҳа; ветеринария дори дармонларини харид қилиш мақсадида 2 та суб-лойиҳа молиялаштирилди.\n12. “Иқлим ўзгаришига мослашиш ва унинг Орол денгизи ҳавзасига таъсирини юмшатиш дастури” (Қорақалпоғистон Республикаси, Навоий, Бухоро ва Хоразм вилоятлари) лойиҳаси Халқаро тараққиёт уюшмаси иштирокида Ўзбекистон Республикаси Президентининг 2017 йил 16 февралдаги ПҚ-2784-сонли қарорига асосан амалга оширилмоқда. Лойиҳанинг умумий қиймати 20,71 млн АҚШ долларини ташкил этади. 2017 йилда 4,0 млн. АҚШ доллари миқдорида кредит маблағлари ўзлаштирилди. 2017 йилда лойиҳани амалга ошириш натижасида, 9,1 га иссиқхона қуриш учун 8 та лойиҳага, сутни қайта ишлаш бўйича лойиҳага, 1 та товуқ фермасини модернизация қилишга ва сок ишлаб чиқариш лойиҳаси молиялаштирилган.\n13. “Мева-сабзавотчилик тармоғида қўшилган қийматни яратиш занжирини ривожлантириш” лойиҳаси Осиё тараққиёт банки иштирокида Ўзбекистон Республикаси Президентининг 2017 йил 2 мартдаги ПҚ-2813-сонли қарорига асосан амалга оширилмоқда. Лойиҳанинг умумий қиймати 240.98 млн АҚШ долларини ташкил этиб, шундан 154 млн АҚШ доллари Осиё тараққиёт банкининг улуши. Лойиҳа бўйича 2017 йилда 101,90 млн. АҚШ доллари миқдорида кредит маблағлари ўзлаштирилди. 2017 йилда лойиҳани амалга ошириш натижасида 93,6 минг тонна мева-сабзавотни қайта ишлашга, 77,1 га иссиқхона қуришга, 32,7 минг тонна қувватлик музлаткичли омборхона қуришга ҳамда 1983 га интенсив боғлар яратишга эришилди.


Мажбурий психиатрия қўллаш қарорига қарши « Ўзбекистон Халқ Ҳаракати\n14 November 2019 - 15:23\nМажбурий тартибда руҳий шифохонага ётқизилган 32 яшар хоразмлик блогер Нафосат Оллашукурованинг адвокати фуқаролик ишлари бўйича Хоразм вилоят судлов ҳайъатига 6 ноябрь куни кассация шикояти топширди.\nНафосатни руҳий шифохонага ётқизиш ҳақидаги суд қарори “Психиатрия ёрдами кўрсатиш тўғрисидаги қонун”нинг 27-моддаси талабларига хилоф. Нафосат Оллашукурова суд мажлисига чақирилмаган. Унинг руҳий холати бузилганига тўлиқ ишонч ҳосил қилинмаган. Психиатрик экспертиза хулосаси олинмаган. Суд қарорига ёлғонлардан иборат ариза асос қилиб олинган, дея билдирилади кассация шикоятида.\nНафосат билан 6 ноябрь куни учрашган адвокат Умид Давлетовнинг сўзларига кўра, психиатрик диспансер шароитлари ва Нафосатнинг аҳволи “яхши”.\nИкки фарзанднинг онаси Нафосат Оллашукурова Жахон тиллари Университетини инглиз тили мутахассислиги бўйича тамомлаган. У ўзининг жамиятдаги фаол позицияси билан танилган. Унинг якинлари, илгари ҳеч қачон руҳий касалликка учрамаганини билдиришади.\nГарчи у ноҳақликларга қарши эммоционал ва кескин чиқишлар қилса-да, адолатпарвар инсон бўлганини айтишади.


Президент Каримов 25 декабр куни имзолаган “Ўзбекистон Республикасининг 2013 йилги асосий макроиқтисодий кўрсаткичлари ва Давлат бюджети параметрлари тўғрисида”ги қарорга биноан, Норма. уз сайтига кўра, Тошкент шаҳри ва вилоятлар марказларидаги давлат бюджетидан молиялаштириладиган мактабгача болалар муассасаларида ҳафтасига 5 кун, кунига 10,5 соатгача тарбияланадиган болалар учун уларнинг ота-оналари энг кам ойлик иш ҳақи миқдорида – 79 590 сўм тўлайди.\nДавлат боғчасига қатнайдиган фарзанди биттадан кўп бўлган ота-оналар ҳар бир фарзанди учун 56 509 сўмдан тўлайди.\nАгар давлат боғчаси ҳафтасига 6 кун ишласа, битта фарзанд учун тўлов 96 304 сўмни, икки ва ундан кўп фарзанднинг ҳар бири учун 67 652 сўмни ташкил қилади.\nҚишлоқ боғчаси арзонроқ\nҚарорга кўра, туман марказлари ва бошқа аҳоли пунктларида жойлашган давлат боғчалари ҳақи Тошкент шаҳри ва вилоятлар марказларидагидан озроқ: битта фарзанд учун 55 713 сўм.\nНорма.уз га кўра, шу пайтгача боғча пули муқим бўлмаган, балки энг кам иш ҳақи миқдорининг муаяйн фоизлари тарзида белгиланган.\nБу “янгилик”нинг янгилиги нимада эканлигини тушуниш учун фарзанди боғчага қатнайдиган тошкентлик бир она билан суҳбатлашдик.\nУнинг бир фарзанди бор ва давлат боғчасига қатнайди.\n- Бир ой боғча пули, давлат пули 96 300.\n- 120 минг тўлайман. Тарбиячиси алоҳида ўргатаман, дейди, шуғулланаман дейди, яна қанақадир фондига дейди, хуллас 120 минг. Бир хил нималар алоҳида яна ойига 10 мингдан инглиз тилига қўшимча нимадир ўтса, унга беришади.\nБоланинг қорни ҳар қалай оч қолмайди\n- Эрталаб борганида каша беради. Кейин обедда қуюқ-суюқ беради қанақадир овқат. Ухлаб турганида бир бўлак пирог билан битта чой беради.\n- Қоида бўйича ëш бўйича олиниши керак болалар. Лекин ҳозир ëш бўйича эмас. Ҳозир¸ масалан мен¸инг қизимнинг гуруҳида 6 яшари ҳам бор, бир яшари ҳам бор. Унда энди 3-4-5 ëшгача бўлган болачаларни яримга бўладида ҳўв нариëққа лего қилиб қўяди. У болалар лего ўйнаб ўтиради. Қолган анави мактабга чиқадиганлар борку, 6-7 ëшга чиқаëтганлар, уларга шуғулланади. Уларга ҳарф ўргатади, ëздиради, математика қилдиради, расм чиздиради. Лекин баробар тўлаймиз.\nЖой бўшаса ётади, бўшамаса “лего” ўйнайди\n- Ўзи одатда бўлиши керак 20 тагача. Группада 53 бола. Иккита кроватда 3-4та ҳам ëтади бир хил пайтда. Ухлатганда кўпинча катта болаларни ухлатмас эканда, улар билан шуғулланиб, кичкиналарини ухлатиб қўяркан.\nТошкентда яшайдиган суҳбатдошимизнинг фарзанди давлат боғчасига боришини яна бир бор эслатмоқчимиз.\nХусусий боғчалар давлатникидан анча қиммат\nДавлатнинг арзон, лекин ўта тиғизлиги бошқа махсус муассасаларни ёдга солувчи боғчаларини хусусий боғчаларга ҳам қиёсламоқчи бўлдик ва бу ишда ҳам суҳбатдошимиз ёрдамига таяндик.\n- Хусусий боғча бор олдимизда. 600 минг ойига. Бунинг ичида беш марталик овқатланиш деб ëзган. Мен чиқиб гаплашиб келдим. Мевалар беради. Кейин гимнастикаси, инглиз тилиси, расм бор, дейди тошкентлик суҳбатдош.\nЎзбекистон ҳукумати давлат боғчаларига тўланадиган пулни “бойлаб” қўйгани боис ўша боғчаларга бир онанинг кўзи билан бир назар ташладик.\nБаъзи расмий рақамлар\nБугунги кунда мамлакат бўйича 67 та хусусий боғча фаолият кўрсатаяпти. Халқ таълими бўлимлари тассаруфида эса 4978 та боғча бўлиб, уларда жами 539 минг 65 бола тарбияланмоқда.\nРасмий маълумотларга қараганда, ҳар йили таълим тизимига ажратилаётган маблағнинг 10 фоизи болалар боғчаларига сарфланади. Жорий йилнинг биринчи ярмида мамлакат боғчаларига жами 343,9 миллиард сўм маблағ сарфланган.\nТугаб бораётган йилда Ўзбекистонда боғча ёшидаги болаларнинг 22,7 фоизигина мактабгача таълим муассасаларига жалб қилинган.


Сенат ялпи мажлисида Муса Ерниязов хотираси ёдга олинди\nОлий Мажлиси Сенатининг видеоконференцалоқа тарзида олтинчи ялпи мажлиси 7 август, жума куни ўз ишини бошлади.\nПарламент юқори палатаси раиси Танзила Норбоева олиб бораётган мажлисда марказий ва ҳудудий студиялардан жами 76 нафар Сенат аъзоси иштирок этди.\nБундан ташқари, марказий ва Вазирлар Маҳкамасидаги студиядан ҳукумат аъзолари, айрим идоралар раҳбарлари, ҳудудий студиялардан Қорақалпоғистон Жўқорғи Кенгеси қўмиталари, халқ депутатлари вилоят ва Тошкент шаҳар Кенгашларининг доимий комиссиялари раислари, Ёшлар парламенти аъзолари ҳамда муҳокама қилинадиган масалалар юзасидан тегишли вазирлик ва идораларнинг ҳудудий тузилмалари раҳбарлари ҳам қатнашди.\nДастлаб Сенат раиси Танзила Норбоева ўзбек ва қорақалпоқ элининг фарзанди, таниқли давлат ва жамоат арбоби, Ўзбекистон Қаҳрамони, Қорақалпоғистон Жўқорғи Кенгеси раиси, сенатор Муса Тажетдинович Ерниязовни хотирлади.\nУ кишининг вафоти, айниқса, Сенат учун катта йўқотиш бўлди. Боиси, Муса Тажетдинович мамлакатимизда икки палатали парламент ташкил этилгандан бери Сенат раисининг ўринбосари сифатида самарали фаолият юритиб келаётган эди.\nШу билан бирга, у кишининг саъй-ҳаракатлари билан ўтган давр мобайнида Қорақалпоғистон шаҳар ва туманлари, овуллари қиёфаси янгиланди. Айниқса, тараққиётимизнинг янги даврида Президентимиз томонидан илгари сурилаётган ғоя ва ташаббусларни Қорақалпоғистонда беками-кўст амалга ошириш борасида ҳам куч-ғайратини аямади. Биргина Мўйноқдаги бунёдкорлик ишларининг ўзиёқ фикримизга далил бўла олади. Орол фожиаси оқибатларини юмшатиш, минтақа аҳолисининг турмуш шароитини яхшилаш борасида ҳам куйинчаклик билан ишлади.\nШахсан мен қатор жамоатчилик тузилмаларидаги ҳамда ҳукумат таркибидаги кўп йиллик фаолиятим даврида, қолаверса, Сенатдаги фаолиятим давомида Муса Тажетдиновичнинг салоҳиятли ва улкан тажрибага эга раҳбар, мулоҳазали, вазмин, жонкуяр, ғамхўр инсон сифатидаги фазилатларига кўп бора гувоҳ бўлганман.\nЎйлайманки, сиз, ҳурматли сенаторлар ва мажлисимиз иштирокчилари ҳам, қолаверса, Муса оға билан ишлаган ва яқин маслакдош бўлган барча инсонлар у кишининг ана шу фазилатларини яхши эслайди.\nМуса Ерниязовнинг оила аъзолари ва яқинларига, Жўқорғи Кенгес депутатлари ва қорақалпоғистонлик сенаторларга, қолаверса, бутун ўзбек, қорақалпоқ элига яна бир бор чуқур ҳамдардлик билдирамиз.\nМуса Тажетдинович Ерниязовнинг ёрқин хотираси Сенат тарихида мангу қолади.\nШунингдек, ялпи мажлиснинг расмий қисмига ўтишдан олдин Муса Ерниязовнинг ва шу касалликдан вафот этган бошқа юртдошлар хотирасига бир дақиқалик сукут сақланди.\nАввалроқ Шавкат Мирзиёев Муса Ерниязовнинг таъзия маросимида қатнашгани ҳақида хабар қилинган эди.


Бразилияда сув тошқинлари ва кўчкилар оқибатида ҳалок бўлганлар сони 100дан ошди\n17 Февраль 14:13\nRIO DE JANEIRO. Kazinform - Бразилиянинг жануби-шарқидаги Петрополис шаҳрида кучли ёмғир ва кўчкилар оқибатида ҳалок бўлганлар сони камида 104 нафарга етди, дея хабар бермоқда Kazinform.\nРио-де-Жанейро штати ҳукумати маълумотларига кўра, сешанба куни уч соат ичида 25,8 сантиметр ёмғир ёққан, бу аввалги 30 кундаги кўрсаткич билан тенг. Кейинги сув тошқинлари ва кўчкилар натижасида тоғ ёнбағирлари ва пасттекисликларда жойлашган уйлар ва автомашиналарни сув оқизиб кетган.\nРио-де-Жанейро губернатори Клаудио Кастро матбуот анжуманида минтақада 1932 йилдан бери энг кучли ёмғир ёққанини айтди.\nРио-де-Жанейро ёнғин ва фуқаролик мудофааси департаменти ҳалок бўлганлар ва бедарак йўқолганларнинг аниқ сони номаълумлигини билдирди. Чоршанба куни кечқурунгача 104 кишининг жасади топилган, улардан саккиз нафари болалар, 35 дан ортиқ одамнинг қаердалиги номаълумлигича қолмоқда, 24 киши қутқариб олинди.\nСув тошқинлари камида 54 уйни вайрон қилган. Хавфли ҳудудларда яшовчи 370 дан ортиқ аҳоли уйларидан эвакуация қилинди ва вақтинча маҳаллий мактабларга жойлаштирилди. Айни пайтда шаҳарда қайта тиклаш ишлари олиб борилмоқда. Петрополис мерияси фожиа муносабати билан уч кунлик мотам эълон қилди.\n«Император шаҳри» номи билан танилган Петрополис шаҳри (муниципалитети) 19 асрда Бразилия императорларининг ёзги қароргоҳи сифатида ташкил этилган. Тоғли ҳудудда жойлашганлиги сабабли ёзда юмшоқ иқлими билан ажралиб туради. Бугунги кунда шаҳар аҳолиси сони 300 мингга яқин.


ЎзА - “Данғара” - замонавий меҳмонхона\n05.10.2012 19:19 Чоп этиш версияси\n“Данғара” - замонавий меҳмонхона\nСайёҳларни ўзига тобора кенг жалб қилаётган кўҳна ва навқирон шаҳарларимиз аждодларимизнинг буюк закосини, халқимизнинг бунёдкорлик салоҳиятини намоён этиб турибди. Қадамий шаҳарларимиз ва бетакрор табиатга эга сўлим гўшаларимизда сайёҳлар оқимининг ортиб бораётгани сари хизмат кўрсатиш сифати ва кўлами ошмоқда.\nФарғона вилоятида ҳам сайёҳлик инфратузилмасини жаҳон андозаларига мувофиқ ривожлантиришга алоҳида эътибор қаратилаётир. Хусусан, шарқона, шу билан бирга замонавий меъморчилик анъаналарини ўзида мужассам этган ўнлаб меҳмонхоналар фаолияти йўлга қўйилган. Турли давлатлардан келаётган сайёҳларга улар томонидан таклиф этилаётган сервис хизматлари кўпчиликка манзур бўлаётир.\nДанғара тумани марказида жойлашган “Данғара” - ана шундай замонавий меҳмонхоналардан бири. Унда сайёҳлар учун барча шарт-шароит муҳайё этилган. Конференция зали, ресторан, транспорт хизмати, гўзаллик салони, бар ҳамда боулинг, интернет хизмати, фитнес зал, автомобиль турар жойи ва тантаналар саройи, бассейн шулар жумласидандир.


Ёдгора опа ватанни соғинибди\n04 апрел 2020, Тошкент вақти: 17:54\n2005 йил 13 май куни Андижонда юз берган исён раҳнамоси экани айтилаётган Акрам Йўлдошевнинг АҚШдан бошпана олган рафиқаси Ëдгора опа юртга қайтиб кетиш борасида узил-кесил қарорга келмаганини билдирмоқда.\nАҚШдаги андижонлик қочқинларни бориб кўрган қозоғистонлик журналист аëлнинг “Озодлик”ка айтишича, айни пайтда Ëдгора Йўлдошева Ўзбекистоннинг АҚШдаги элчихонасидан қайтиш ҳақидаги муждани интиқлик билан кутмоқда.\nҚозоғистонлик журналист Ё.Йўлдошева билан бирга яна 65 қочқин Ўзбекистонга қайтмоқчи эканини маълум қилди.\nБироқ Ё.Йўлдошева “Озодлик” мухбири билан суҳбатда бу гапларни рад этди.\n“Бу гаплар ҳаммаси ёлғон. Мен қандай қилиб барча қочқинларни олиб кета оламан? Тасаввур қилинг, фарзандингиз баъзи ҳолларда гапингизга кирмайди-ку! Мен қандай қилиб шунча одамни кетишга кўндира оламан? Бу осон иш эканми?”, - дейди Ёдгора опа.\nË.Йўлдошева Интернет нашрларида бот-бот пайда бўлаëтган бу тахлит гаплар қочқинлар ҳаëтини мушкуллаштираётганидан шикоят қилди.\n“Шу гап чиққандан сўнг бу ерда катта тўполон бўлиб кетди, биз билан ишлайдиган муҳожирлик хизмати вакиллари нега уларни огоҳлантирмаётганимизни баҳона қилиб, бизга бериладиган моддий ёрдамни қисқартириб ташлади”, - дейди Ёдгора опа.\nУ қайтиш ҳақида Ўзбекистон элчихонасига мурожатнома ëзганидан тонмайди.\n“Қайтиш ниятимиз бор, - дейди Ёдгора опа. - Уч ой олдин ариза бериб қўйганмиз элчихонага. Қайтамиз, мен оилам билан қайтаман, деганман. Мен билан бирга ўғлим бор, қизим бор, қайнопам бор, опам бор, иккита жияним бор”.\n“Ўзньюс.нет” сайти ҳам Ë.Йўлдошеванинг Ўзбекистон элчихонасига ëзган мактуби юзасидан ўзбек дипломати билан суҳбатлашган. Ўзбекистоннинг Вашингтондаги элчихонаси мулозими қайтишни истаган қочқинларнинг ҳужжатлари синчиклаб текширилаётганини маълум қилган.\n1,5 йилдан буён муҳожирликда яшаётган андижонлик қочқинларнинг қайтишига айни пайтда Ўзбекистон қамоқхонасида сақланаётган Акрам Йўлдошевнинг мактуби сабаб бўлгани кўп бор такрорланди. Аммо Ёдгора опа бу иддаоларни рад этмоқда. У эри билан 2 йилдан буён алоқада эмаслигини, ундан ҳеч қандай хабар йўқлигини айтаётир.\nЎзбекистон телевидениесида эса Акрам Йўлдошевни бадном қилиш кампанияси давом этмоқда. Бу ҳақдаги фильмда А.Йўлдошев ўзини барча айбларда гуноҳкор ҳисоблайди.\nЎз исмини ошкор этишни истамаган манбанинг билдиришича, Ўзбекистон телевидениеси юртга қайтиб борган андижонлик қочқинлар иштирокида яна бир фильмни тасвирга олмоқда.\nҚочқин мақоми билан Европа давлатларида яшаётган андижонликлар Ўзбекистонга қайтган шериклари билан алоқалари йўқлигини таъкидламоқда. Халқаро ташкилотлар эса қайтган қочқинлар тақдиридан хавотир билдиряпти. Бу хавотирларга Ўзбекистонга қайтиб келган икки қочқин ҳибсга олингани ҳақидаги хабарлар сабаб бўлаётир.


НИМА САБАБДАН 99 ДОЛЛАР 100 ДОЛЛАРГА НИСБАТАН АНЧА АРЗОНДЕК ТУЮЛАДИ? » Фаровон юрт\n(39,99 ёки 34,95)Энди эса нима учун ноллардан халос бўлиш кераклигини айтаман. Уни қолдириш мумкин бўлган ягона сабаб - бу визуал безаш. Масалан, сизда бир устун бор, уларнинг бир қисм позициясида вергулдан кейин рақамлар бор, бир қисмида эса - йўқ. Бошқа барча ҳолатларда шунчаки бутун нархлардан фойдаланиш керак.\nAdmin. Жойлаштирган санаси: 25-04-2017, 14:22\nАсосий сахифа » Биласизми? » НИМА САБАБДАН 99 ДОЛЛАР 100 ДОЛЛАРГА НИСБАТАН АНЧА АРЗОНДЕК ТУЮЛАДИ?


КАМПАНИЯЛАР | ЎТЮРАКЛАР КЛУБИ | Page 10\nCategory Archives: КАМПАНИЯЛАР\n20.12.2017 Инсон ҳуқуқлари, Ислом Каримов - Диктатор - WIKILEAKS - Прага сафари, КАМПАНИЯЛАР, КАРИМОВЛАР No comments\nИСЛОМ КАРИМОВНИНГ ЖИЯНИ ЖАМШИД КАРИМОВ БИЛАН СУҲБАТ (4–қисм)\nСобиқ мулозим: “Каримовнинг оғзига ёғоч қошиқ солинарди”;\n“Онам ўғри эмас”;\n“Ислом лотареяга хотин ютиб олган”;\nТатьяна Каримова: “Нимага бир оғиз Исломга айтмадинглар…”;\nИслом Каримов: “Менга қолса, ўша Қуръонни ёқиб ташлардим”;\n“Тур, Ислом амакинг келди”;\n“Исламчик, кел болам, қандайсан?”;\nЖамшид Каримов: “Гулнора мен каби судсиз, терговсиз, мавҳумликда азобланишини истамайман”;\n“Отахон пойтахтда яшаётганингиздан норози”;\nАбдуғани Каримов Малайзияда;\n“Бизларга чет элга чиқиб кетишимиз учун виза қилиб бер”;\n“Сиз Шавкат Мирзиёев билан тез-тез учрашиб турармидингиз?”;\n“Уларнинг 98 фоизи мутлақо руҳий ва жисмоний соғлом”;\n“Гулноранинг “Bella Terra” журнали таҳририятига бордим”;\n“Буни билган устоз Толиб Ёқуб…”;\n“Улуғбек Ҳайдаров билан танишдим”\nЁмонқулов билан бирга…\n12.12.2017 КАМПАНИЯЛАР, Муқобил Ўзбекистон, СИЁСИЙ ҚАТАҒОН No comments\nБиз боболари, ўтмишдошлари билан жуда ҳам фахрланадиган халқмиз. Лекин баъзан режимгагина ёққанларни қўшилиб мақтаймиз, ёқмаганларини эсламаймиз. Худди Советлар Иттифоқини узоқ йиллар давомида зир-зир титратган Боймирза Ҳайитни ёдга олмаганимиз каби.\nБоймирза Ҳайит Туркистон тарихининг 20-асрдаги чинорларидан биридир. Яна ҳам аниқроқ айтсак, улкан чинори. Чунки Туркистоннинг 20-асрнинг биринчи ярмидаги тарихини ёритишда унга тенг келадиган бошқа олим йўқ. Ўша даврда йўқ эди ва ҳалига қадар йўқ.\nОқни оқ, қорани қора дегани учун уни “Ватан хоини” деб атадилар. Бу ибора унга нисбатан ўз мазмунини йўқотди ва ватансевар англамига келди. Чунки ўша кезда ватанини Боймирза Ҳайит каби кучли севадиган бошқа одам бўлмагани ва “Ватан хоини” калимаси доим унга қарата айтиб турилгани учун ҳам бу ибора ўз мазмумини ўзгартирди.\nБунгача Совет раҳбарияти уни ёмонотлиқ қиламиз, йиқитамиз деб кўп уринишди.\n10.12.2017 Инсон ҳуқуқлари, КАМПАНИЯЛАР, Муқобил Ўзбекистон No comments\n10 ДЕКАБРЬ – ИНСОН ҲУҚУҚЛАРИ КУНИ!\n2016 йил 10 декабрь кунги дастуримизда Франциядан таниқли ҳуқуқ ҳимоячиси, “Ўтюраклар клуби” инсон ҳуқуқларини ҳимоя қилиш халқаро ташкилоти раҳбари Мўътабар Тожибоева иштирок этганди.\nУшбу дастуримиз 10 декабрь – Халқаро Инсон Ҳуқуқлари кунига бағишланади!\n10.12.2017 КАМПАНИЯЛАР, Муқобил Ўзбекистон, СИЁСИЙ ҚАТАҒОН No comments\nТарихчи олим Гога Ҳидоятов\nЎзбекистонда хизмат кўрсатган фан арбоби, тарих фанлари доктори, профессор Гога Аброрович Ҳидоятов 2015 йилнинг 10 декабрь куни 85 ёшида, Тошкентда вафот этган. Чиғатой қабристонига дафн этилган.\nГога Аброрович Ўзбекистон тарих фанига, мамлакатимизнинг сиёсий ва ижтимоий ҳаётига бутун умр сидқидилдан хизмат қилган етук фан ва жамоат арбобидир. У кишидан қолган кўплаб илмий асарлар, улкан мерослар авлодларга ҳали узоқ вақтлар давомида хизмат қилади.\n22.11.2017 КАМПАНИЯЛАР, МЕДИА, Муқобил Ўзбекистон No comments\nИслом Каримовнинг жияни Жамшид Каримов билан суҳбат (3–қисм)\nШавкат Мирзиёев: “Эринг тугаган мараз, ярамас, палид кимса… Нонкўр у, ҳеч нарсани қадрига етмайди! Йиғиштир, бунақа кўрнамак эрни!”;\nИслом Каримов: “Мени шарманда қиласан. Сен Ўзбекистондан кет! Россияга йўқол!”;\nЖиззах аҳли: Гуляни дастидан дод!”;\n“Ўлсам, жанозамга ҳам қўйманглар буни”;\nИслом Каримовнинг касали…;\n“Қачон Гулбаҳор ўлса, унинг қабри устига бориб…”;\nНаталья Петровна: “Сенларнинг авлодингда ирсий касаллик бор. Шу касаллик…”;\n“Онамни уйини булғаб, фоҳишахонага айлантириб ташлабди”;\nАндрей Сахаров шогирдининг жияни ким?;\nИслом Каримов: “Сиз оиламиз ишига, умуман, аралашманг!”;\nЖамшид Каримов: “Бобомурод Абдуллаевнинг “Усмон Ҳақназаров” эканлигига ишонмайман!”;\nИслом Каримов: “Пётрни афғонга юбор, бўлмаса…”;\n“Ўзбекистонни яҳудийлар бошқаряпти. Ислом Каримовнинг биринчи хотини ҳам яҳудий”ми?..\n15.11.2017 ЖАМОАТЧИЛИК НАЗОРАТИ, Инсон ҳуқуқлари, КАМПАНИЯЛАР, КАРИМОВЛАР, Қийноқ қурбонлари, ҚИЙНОҚЛАР, Қийноқлар, Муқобил Ўзбекистон, СИЁСИЙ ҚАТАҒОН, Сиёсий маҳкумлар No comments\n15.11.2017 КАМПАНИЯЛАР, Муқобил Ўзбекистон, СИЁСИЙ ҚАТАҒОН 1 Comment\nПрезидент Ш. Мирзиёев жаноблари!\nКамина Муҳаммадсолиҳ Абутов 1993 ва 1995 йиллар Қорақалпоғистон Республикаси Тўрткўл шаҳаридаги бир масжидда имом бўлгандим. Ваҳҳобийликда айблаб масжидимиз ёпиб қамашди ва узоқ йиллар турли зоналарда жазо ўтадим. 2000 йилда Муддатим тугагач яна раскрутка бўлганман. 2004 йилда Навоий 46 сонли ЖИЭМдан озодликка чиқдим. Бир йил Қозоғистонда турли ерда қурилишда ишладим. Кейин Россияга ишлагани кетдим. Бундан ўн йил олдин 2007 йилда Ўзбекистон Милицияси ходимлари томонидан Москвада депорт қилиш учун қамоққа олиндим.\n13.11.2017 КАМПАНИЯЛАР, Қийноқ қурбонлари, Муқобил Ўзбекистон, Мурожаатлар, СИЁСИЙ ҚАТАҒОН No comments\nДАРМОН СУЛТОНОВА: МЕНИНГ ОИЛАМ ДИКТАТОР ИСЛОМ КАРИМОВ ҚАТАҒОНИ ҚУРБОНИ!\nМен – 1945 йилда туғилган юрак хасталиги билан 2 гуруҳ ногирони Дармон Султонова шахсан ўзим, 1 гуруҳ туғма ногирони қизим Зиёда Рўзметова ҳамда 2 нафар набираларим – Зайнабхон Рўзметова ҳамда Амина Рўзметовалар билан ўзбек диктатори Ислом Каримов режимининг қатағони қурбонлари сифатида оиламиз шаънини тиклаб, адолатсиз судлов хукми билан отувга хукм қилинган ўғилларим Уйғун ва Ойбекларни ўлимидан кейин оқланишларини, бизнинг чорак аср давомида топталиб келган ҳуқуқларимизни тиклашга ёрдам беришни сўраб Шавкат Мирзиёевга ва инсон ҳуқуқи ҳимоячиларига, дунё жамоатчилигига мурожаат қиламиз.\nТўғри, Каримов вафот этди, лекин унинг қаттол режими ҳамон қудратда ва менинг тирик қолган оилам аъзолари ҳаётимиз ҳамон хавф хатар остида.\n13.11.2017 Ғайрииҳтиёрий ғойиб бўлганлар, КАМПАНИЯЛАР, Қийноқ қурбонлари, Муқобил Ўзбекистон, Мурожаатлар, СИЁСИЙ ҚАТАҒОН No comments\nШАВКАТ МИРЗИЁЕВДАН ЎЗБЕК ДИКТАТОРИНИНГ СИЁСИЙ ҚАТАҒОНИ ҚУРБОНЛАРИНИ ОҚЛАБ, СИЁСИЙ ВА ДИНИЙ МАҲКУМЛАРНИ ОЗОДЛИККА ЧИҚАРИШИНИ ТАЛАБ ҚИЛИШДА ДАВОМ ЭТАМИЗ ВА ШУ МАҚСАДДА «МЕНИ ОҚЛАНГ, ЖАНОБ МИРЗИЁЕВ» НОМЛИ БИР ОЙЛИК КАМПАНИЯНИ БОШЛАДИК!\nКуни кеча халқаро матбуотлардан бирида бир халқаро ташкилот вакилининг Ўзбекистондаги вазият 180 градусга ўзгаргани ҳақидаги фикрини эшитиб, ўз муносабатимни билдиришга қарор қилдик.\nҲақиқатан ҳам мамлакатда ўта жиддий ижобий ўзгаришлар содир бўлмоқда. Диктатор Ислом Каримов вафотидан кейин бир йил ичида 18 та сиёсий махкумни озодликка чиқарилиши жуда яхши ўзгариш. Лекин бунингдек натижаларга таяниб мамлакатда 180 градусга ўзгариш бўлди дея талқин қилиш умуман нотўғри деб хисоблаймиз.\n06.11.2017 КАМПАНИЯЛАР, Қийноқ қурбонлари, СИЁСИЙ ҚАТАҒОН No comments\n10(51)« Илк«9101120304050»Сўнгги »\nPowered by WordPress | Theme Designed by: http://www.r4idiscountfr.com/categories/R4-3DS/ | Thanks to http://www.o2signalboosters.co.uk/, nintendo 3ds and r4-usa r4 3ds


$ 10 000 лик купе қандай кўринишга эга эканлигини биласизми?\nДўстлар, Сиз поездларни яхши кўрасизми? Кўпчилик инсонларга вақтни тежовчи поездлар кўпроқ ёқиши табиий. Куни кеча Emirates Airlines нинг «осмон меҳмонхонаси» ҳақида ҳикоя қилган эдик. Мабодо бу ҳақда ўқимаган бўлсангиз, биринчи класс йўловчилари қандай шароитларда учиши ҳақида бу ерда ўқишингиз мумкин. Бироқ поездлар – бу алоҳида романтика! Японияда эса поездларда романтикани янада такомиллаштиришди!\nTrain Suite Shiki-shima номли биринчи суперзамонавий поезд ўзининг дастлабки саёҳатига жорий йилнинг май ойида отланди.\nАммо ушбу поездга чипта сотиб олиш осон эмас: айтишларича, чипталар 2018 йилнинг мартигача сотиб бўлинган экан!!! Демак, поезд нимаси билан эътиборимизни тортади?\nShiki-shima поезди – East Japan Railway компаниясининг лойиҳаси. Бу ғилдиракдаги ўзига хос бутик бўлиб, унда саёҳат қилиш – эртакнинг ўзгинаси!\nОАВда ёзилишича, унинг барпо этилишига 5 млрд йен ёки $ 44,5 млн сарфланди! Бироқ бу шунга арзийди!\nБугунги кунда ушбу поезд 10 та вагондан ташкил топган. 34 та йўловчи учун 17 та купе мавжуд.\nМанзарали ойналарга эга катта майдончалар ва юқори даражадаги хизмат Сизни кутмоқда.\nПоезд энг машҳур учта сайёҳлик йўналиши бўйлаб ҳаракатланади.\nПоезд интерьерини Porsche, Ferrari ва Maserati билан ҳамкорлик қилган машҳур япониялик дизайнер Кен Окуяма лойиҳалаштирган. Бу ерда анъанавий япон мотивларининг замонавийлик билан уйғунлашувини кузатиш мумкин.\nТаомномани ҳам машҳур шахс – Кацухиро Накамура ишлаб чиққан бўлиб, у Японияда биринчи бўлиб «Мишлен» юлдузчасини қўлга киритган. Айтганча, у таомномани япон ошхонасининг энг сара пазандачилик намуналари билан танишиш имкониятини бериши жиҳатидан тузган.\nЭнди эса бундай поездда сафар қилиш қанча туришига қизиқаётган бўлсангиз керак? Ўртача, мавсумга ва танлаган йўналишингизга қараб сафарингиз $ 10 000 гача етиши мумкин.\nСиз ҳам мана шундай ажойиб купеда саёҳат қилишни хоҳлайсизми?


“Бензин пулини берсангиз борамиз”\nОзодликка Сирдарё ва Сайхунобод тумани аҳолиси номидан бўлган мурожаатга кўра, 1 ойдан буён “Тез тиббий ёрдам” бўлимларига қўнғироқ қилган одамга, “бензин пули берсанг борамиз” деган жавоб берилмоқда:\n“Биз Нурота қишлоғида яшаймиз. Яқинда қариндошимизнинг соғлиги ёмонлашгани учун “тез ёрдам”га қўнғироқ қилсак, “бензин пули бермасангиз, бора олмаймиз” дейишди. Кейин ўзимиз машина топиб, қариндошимни касалхонага олиб бордик”, деди нуроталик йигит.\n“5 минг берсангиз, фельдшерни жўнатамиз”\nОзодлик мухбири вазиятни ўрганиш мақсадида Сайхунобод тумани “Тез тиббий ёрдам” бўлимига Истиқлол қишлоғининг Нурмаматобод маҳалласида яшовчи мижоз сифатида қўнғироқ қилди.\nБўлимнинг +99867-333-300-03 телефон рақамига қилинган қўнғироққа жавоб берган навбатчи шифокордан қуйидаги жавобни олинди:\n– Манзилингиз узоқ экан, ҳозир бизда машинамизда бензин йўқ эди. Тўғри тушунасизми, йўқми... узоқроққа фельдшерларимизнинг ўзини жўнатаяпмиз. Фақат йўл кирасини ўзларингиз кўтарсаларингиз, бориб кўриб келишади. 1,5-2 литр бензин пулини берсангиз бўлади, 4-5 минг сўм,- деди Сайхунобод “Тез тиббий ёрдам” бўлими навбатчиси.\n“Тез ёрдам”чилар бемор кўргани пиёда бораяпти\nОзодлик мухбири Сирдарё тумани “Тез тиббий ёрдам” бўлимига қўнғироқ қилиб ҳам худди шу мазмундаги жавобни олди.\nБўлимнинг исмини очиқламаётганимиз ходимига кўра, беморлардан бензин пули сўралаётганига бензин йўқлиги сабаб бўлаяпти:\n“Ўзимизнинг ҳам жонимизга тегиб кетди. Бир ойдан бери одамлардан сўкиш эшитамиз. Бензин йўқ бўлса, чўнтагимиздан тўлаб бормаймизку. Бизда учта фельдшер ишлайди. Бир кунда 30тача вызов тушади. Лекин бензин йўқлигини айтсак, 10-15таси отказ қилади. Бемор Сирдарёнинг ўзида ёки Бахтда бўлса, яқин жойлардаги беморларни пиёда бориб кўриб келаяпмиз", деди сирдарёлик шифокор.\nШифокорнинг айтишича, оғир аҳволда бўлган беморни шифохонага олиб кетиш лозим бўлган ҳолатлари вазиятдан чиқиш мушкул бўлаяпти:\n“Таксида борсак такси пулини тўлашади. Таксида битта фельдшер боради. Сирдарё туманида таксида борилса, 4-8 минг сўмгача бўлади. Беморни шифохонага олиб кетиш лозим бўлса, ўша таксининг орқасига ётқизиб олиб келамиз. Агар пиёда борилса, беморнинг қўни- қўшнисидан илтимос қилинади ёки кўчада машина ушлайди. Агар бемор оғир бўлса, албатта тиббий талабларга жавоб бермайдиган таксида олиб келишнинг, бемор соғлиги учун хавфли томонлари ҳам бор”, деди Сирдарё тумани “Тез тиббий ёрдам” бўлими ходимларидан бири.\n“Пулимиз бор, лекин бензин йўқ”\nСирдарё туман Тиббиёт бирлашмаси масъулларидан бири исмини очиқламаслик шарти билан Озодликка айтишича, туманга вилоятдан бензин берилмаяпти:\n“Бензин бўйича лимитимиз бор. Пулимиз ҳам бор. Лекин вилоятдан сўрасак бермайди. Гулистонда вилоят нефтбазаси бор. Ўша ерга “вагон” келмаяпти экан. Нефтбазага келадиган бензинни шунақа деймиз. Яъни вилоятга бензин келмаётгани учун, бизга беришмаяпти”, деди Сирдарё туман Тиббиёт бирлашмаси масъули.\nСирдарё вилоятидаги бошқа туманларнинг “Тез тиббий ёрдам” бўлимларидаги вазият борасида Озодликда ҳозирча маълумот йўқ.\nЛекин Озодлик мухбири ўрганган Сирдарё ва Сайхунобод туманларидаги вазият бўйича, Сирдарё вилоят соғлиқни сақлаш бошқармаси бошлиғи Файзулла Мавлоновга боғландик.\n- Ҳозир биз аниқлик киритайлик. Сизга қайтадан қўнғироқ қиламан. Буни бундай бўлиши мумкин эмас. Ҳозир мен шуни муҳокамасини қиламан. Бунақа бўлиши мумкин эмас, унақа мумкин эмас “Тез ёрдам” унақа такси пули берса бориши. Ҳозир мен гаплашай. Сизнинг номерингиз чиқди, қайтадан чиқаман. Аниқлик киритиб айтаман,- деди Файзулла Мавлонов.\nҚўнғироқ қилишни ваъда қилган Мавлоновдан телефон бўлмагач, Озодлик мухбири унга бир неча бор қўнғироқ қилди. Бироқ Мавлонов телефон гўшагини бошқа кўтармади.\nЎзбекистонда кейинги 5 йилда тез ёрдамга мурожаат қилувчилар сони 10 фоизга кўпайди.\nSputnik нашрининг Ўзбекистон Соғлиқни сақлаш вазирлигидаги манбага таянган ҳолда хабар беришича, биргина жорий йилнинг олти ойида 3 миллион 700 минг одамга тез тиббий ёрдам хизмат кўрсатган.\nБир йилда эса Ўзбекистонда камида 6 миллион 800 минг одам тез ёрдам чақиради.


Ўзбекистонда икки ой ичида иссиқлик тизимида 27та авария содир бўлди\nЎзбекистонда сўнгги икки ой ичида иссиқлик тизимида 27та авария содир бўлди. Аксарият авариялар сабаби — электр таъминотидаги узилишлар. Бу ҳақда АОКАда ўтказилган брифингда Уй-жой коммунал хизмат кўрсатиш вазири ўринбосари Қурбон Турсунов маълум қилди.\nҚайд этилишича, аварияларнинг 7 таси кўп қаватли уйларнинг ички тизимида, 7 таси иссиқлик тармоқларида, 3 та табиий газ таъминоти босимининг пасайиши ва 10 та электр энергияси таъминоти узилиши натижасида содир бўлган.\nМаълум қилинишича, Тошкент шаҳридаги ТЦ-4 қозонхонасидаги узилишдан бошқа сезиларли даражадаги авария ҳолатлари содир бўлмади. Ҳозирда барча қозонхоналар бир маромда ишлаётгани айтилди.\nБилдирилишича, бугунги кунда 505 та қозонхона ва 3 704 км иссиқлик тармоқлари орқали, 614 577 та хонадондан иборат 13 366 та кўп қаватли уйлар ва 1 885 та ижтимоий соҳа объектлари иссиқлик энергияси билан таъминланмоқда.


“Исёнчи” полковник Маҳмуд Худойбердиевнинг Ўзбекистондаги аскарлари Тошкент ҳукуматидан паспорт сўрамоқда « Ўзбекистон Халқ Ҳаракати\n18 February 2020 - 10:07\n“Озодлик” радиосининг хабар беришича, Ўтган ҳафтада ўзларини полковник Маҳмуд Худойбердиевнинг Ўзбекистондаги “жанговар бирлиги” аъзолари деб таништирган 50 ëшлардаги 2 нафар этник ўзбек “ҳуқуқий мақоми муаллақ эканини айтиб”¸ Тошкентдаги инсон ҳуқуқлари ташкилотидан ëрдам сўраган.\nРасмий Душанбе Худойбердиевни қоралаб чиққани ортидан у қидирувга берилган. Аммо Худойбердиевнинг айбдорлиги борасида суд ҳукми мавжуд эмас. Полковник Худойбердиевнинг қўл остида хизмат қилган аскарлардан баъзилари (тахминан 15 – 20 киши) эса, Тожикистонда судланиб, озодликдан маҳрум қилинган.\nОзодлик икки кун давомида суҳбатлашган ҳарбийларнинг айтишича¸ шу кунларда Ўзбекистон Мудофаа вазирлиги ва ДХХ чегара қўшинларида фаолият олиб бораётган юз нафар “Худойбердиев аскари”га Ўзбекистон ватандошлиги берилган. Айни пайтда¸ қолган 100 дан ортиқ одам паспортсиз ва яшаш ҳуқуқисиз муаллақ ҳолатда қолган. “Худойбердиев аскарлари”нинг бир қисми Россия Федерациясида яшаётганини Тожикистон расмийлари 2018 йилда расман билдирган.\nОзодлик аввалроқ “Худойбердиев батальони” деб аталган гуруҳ аъзоларидан бир неча нафари билан суҳбатлашган, улардан бири Озодликка сохта ўзбек паспортини кўрсатди ва бу “ҳужжат” билан Ўзбекистонни тарк эта олмасдан юрганини” айтганди. Озодлик гаплашганлардан яна бири эса¸ собиқ МХХ гувоҳномасини тақдим этганди.\nБаъзи сиëсатшуносларга кўра¸ мамлакатдаги фуқаролик уруши даврида Худойбердиевнинг тожикистонликлар орасидаги обрўси Раҳмонникидан анча баланд бўлган. Уни ҳатто “ҳалоскор полковник” деб аташган. Уруш тугагач, у йирик ҳарбий қўшилмалардан бирига қўмондонлик қилган.\nТожикистондаги фуқаролар уруши ҳақидаги кўплаб мақолалар муаллифи¸ уруш пайтида “Чароғи рўз” газетасида ишлаган Мирзо Салимовнинг иддаосига кўра, “Маҳмуд Худойбердиевнинг қўли¸ фуқаролар урушининг бошқа лидерлариники каби, қонга ботган”:\n– Мен ўзимда бор бўлган ҳужжатларга таяниб, унинг ва гражданлар урушидаги бошқа харбийларнинг бир нечта бегуноҳ одам ўлимида айбдор эканлигини тасдиқлай оламан.\n“Ҳеч ким хат ëзмайдиган полковник”…\nЎша даврдаги Имомали Раҳмон назоратидаги матбуот Худойбердиевнинг этник мансублигига урғу бериб унга “титул миллат душмани” деган ëрлиқ ëпиштиргани ҳақида Озодлик суҳбатлашган тожик мухолифати вакиллари гапириб берди.\nОзодлик суҳбатлашган “Худойбердиев аскарлари” 2005 йили Андижонда ўтказилган харбий амалиëтда қатнашмаганлигини айтди. Улар иддаосича¸ бу “афсона” расмий Тошкент тарафидан атайлаб муаммони ўзидан чалғитиш учун тўқилган.\nОзодлик гаплашган ҳарбийларга кўра¸ “Худойбердиев батальони” асосан чегараларни қўриқлаш¸ наркотрафикка қарши курашиш ва мамлакат жанубига суқилиб кирмоқчи бўлган исломий экстремистлар хуружини бартараф қилиш билан профессионал” шуғулланиб келади.\n“Биз 22 йил Ўзбекистон қуролли кучлари сафида хизмат қилиб¸ шу мамлакат ҳарбий қудратига ҳисса қўшдик. Эвазига орден эмас¸ оддийгина истиқомат қилиш ҳуқуқини берадиган ҳужжат сўраяпмиз” ¸ деди Озодлик суҳбатлашган “Худойбердиев жангчилари”.


ОХИРАТЛАРИ ОБОД БЎЛСИН! - Fitrat.uz\nБош саҳифа / Хабарлар / ОХИРАТЛАРИ ОБОД БЎЛСИН!\nMart 19, 2021\tОХИРАТЛАРИ ОБОД БЎЛСИН!da fikr bildirishni o'chirish 53 Кўришлар\nИслом уммати яна бир алломасидан айрилди. Буюк муфассир, фазилатли Шайх Муҳаммад Али Собуний ҳазратлари бугун, милодий 2021 йил 19 март/ҳижрий 1442 йил 5 шаъбон санасида Туркиянинг Ялова вилоятида чин дунёга риҳлат қилдилар.\nМуҳаммад Али Собуний ҳазратлари 1930 йил 1 январь куни Суриянинг Ҳалаб шаҳрида дунёга келдилар. Шайх ҳазратлари дастлабки таълимни отаси Шайх Жамил Собунийдан олди. Кейинчалик Муҳаммад Нажиб Сирождан фароиз ва бошқа диний таълимларни мукаммал ўрганди.\nАллома Ҳалабдаги “Хусравийя” мадрасини тамомлагач, Сурия диёнат ишлари вазирлиги тавсияси билан Мисрдаги “Ал-Азҳар” университетига ўқишга кириб, 1952 йили ушбу дорилфунунни муваффақиятли тугатадилар. Кўп йиллар давомида Сурия ва Саудия Арабистонида ёшларга сабоқ берадилар.\nШайх Муҳаммад Али Собуний ҳазратлари умри давомида Ислом дини таълимотида оид кўплаб асарлар битганлар. Китоблари инглизча, французча, туркча ва бошқа тилларга таржима қилинган.\nАлломанинг Қуръони карим тафсирига оид “Софватут тафасир”, “Равоиъул баён” асарлари жуда машҳур. Ҳатто “Равоиъул баён” тафсири юртимиздаги ўрта махсус ислом билим юртларида ўқитилади.\nАллоҳ таоло марҳум Шайх ҳазратларининг охиратлари обод қилсин. Ёзиб қолдирган асарлари қиёматгача ўзларига садақаи жория бўлсин.\nАввалги АҚИДАТУН НАСАФИЯ (2-қисм)\nКейинги ЭНГ АФЗАЛ ВА ПОКИЗА КАСБ


Такрорий экин томорқачи ҳамда фермер хўжалиги аъзоларининг катта даромад манбаидир. Бир ердан икки, уч марта ҳосил олаётган деҳқонлар қўшимча даромад ҳисобидан ишлов жиҳозлари, техника воситалари сотиб олиб, соҳани интенсив ривожлантиришга муваффақ бўлишмоқда. Деҳқон етиштираётган маҳсулотининг 50-60 фоизи, борингки, 80 фоизини экспорт қилса, тармоқдан кўраётган фойдаси янада ошади.\nПрезидентимиз жойларда ижтимоий-иқтисодий жараёнларнинг бориши билан танишиш, халқ билан мулоқот асносида фермерлар билан учрашган чоғида ер умрини бекор ўтказмаслик, такрорий экин экиб, даромадни ошириш, етиштирилган маҳсулотни экспорт қилиш ҳақида қимматли маслаҳат ва тавсияларини бермоқда. Унинг самарасида кўплаб фермер хўжаликлари, агрофирмаларда такрорий экин экишга қаратилаётган катта эътибор мўмай даромад олиб келмоқда. Айниқса, бу йил Ўзбекистоннинг Россия ва бошқа хорижий давлатларга полиз, сабзавот маҳсулотлари, дуккакли экинлар, шунингдек, боғдорчилик маҳсулотлари сотиш, етказиб бериш бўйича йирик шартномаларни имзолаганлиги, барча туманларда агрофирмалар томонидан фермер хўжалиги ва томорқачиларнинг зарур уруғлик, техника воситалари ва маблағ билан таъминланаётганлиги деҳқонларнинг қўшимча маҳсулот етиштириш имкониятларини янада кенгайтирмоқда.\nСирдарё вилоятида ҳам ғалладан бўшаган майдонларга такрорий экин экиб, улардан мўл ва юқори ҳосил етиштириш борасида бир қатор ибратли ишлар амалга оширилмоқда. Чунончи, жорий йилда 15 минг гектар майдонда кечки сабзавот, 16 минг гектар ерда полиз маҳсулотлари, 1500 гектар майдонда мойли экинлар, 36 минг гектар ерда мош, 550 гектар майдонда ҳар хил кўкатлар етиштириш мақсад қилиб қўйилган. Шу боис, ғалла йиғиштириб олинган майдонлар пешма-пеш сомондан тозаланиб, шудгорланди ва такрорий экинлар жойлаштирилмоқда. Ҳозиргача 24 минг гектардан ошиқ майдонга мош, 3 минг 500 гектар ерга шоли, 5,5 минг гектар майдонга полиз экинлари, 2 минг гектар ерга маккажўхори экилиб, парваришланмоқда.\nИбратли жиҳати, мош ва нўхат уруғларини вилоятда ташкил этилиб, самарали фаолият кўрсатаётган “Сирдаринский берег” ва “Сирдарё голден фрутс”, “Боёвут экспорт” МЧЖ экспортчи корхоналарининг ўзи фермерларга етказиб беряпти. Улар етиштирилган маҳсулотларни сотиб олиш бўйича ҳам фермерлар билан ҳамкорлик шартномалари имзолаган. Сирдарё туманидаги “Сирдарё голден фрутс” МЧЖ қоп ишлаб чиқариш, замонавий иссиқхоналар барпо этиш лойиҳаларини амалга ошириш билан бирга, вилоятдаги фермер хўжаликлари билан 22 минг гектар майдонда мош етиштириб, сотиб олиш бўйича шартнома тузган. Ана шу корхона томонидан “Дурдона” навли мош уруғи Сирдарё, Оқолтин ва Сайхунобод туманидаги фермерларга етказиб берилди ва мошни парваришлаш қулай муддатларда амалга ошириляпти.\nБоёвут туманида эса шу йилнинг ўзида бир йўла фермер ва томорқачиларга техника хизмати кўрсатиб, уларнинг ўқувини ташкил этадиган, негизида маслаҳат марказига ҳам эга бўлган “Боёвут тезкор мадад” янги машина трактор парки ва шу ернинг ўзида етиштирилган маҳсулотни фермер ва томорқачилардан сотиб олиб, қадоқлаб, экспорт қиладиган “Боёвут экспорт” МЧЖ корхонаси фаолияти йўлга қўйилди. Бу ерда 1 гектар майдонда Эрон технологияси асосида жиҳозланадиган, йилига 500 тонна помидор ва бодринг етиштириб, экспорт қиладиган қиймати 546 минг АҚШ долларилик иссиқхона, шунингдек, 5 гектар майдонда анорзор барпо этилаётир. Машина-трактор паркига келтирилган 15 та замонавий техника томорқачи ва фермерлар ерларини ҳайдаш, агротехник тадбирларни бажариш, такрорий экин экишда деҳқонларнинг мушкулини янада енгиллаштирмоқда. Аҳамиятлиси, ўқув хонаси ва маслаҳат марказини ичига олган алоҳида хоналарда фермер ва томорқачилар ўқитилиб, уларга маҳсулотларни етиштириш, парваришлаш ва экспорт қилиш бўйича ҳам тавсия ва тушунчалар бериб борилмоқда. Ўқув хонасига ўрнатилган 8 та компьютер орқали кечки экинларни жойлаштириш, уларнинг ривожи мунтазам мониторинг қилиб борилади.\n– Давлатимиз раҳбари Қорақалпоғистон Республикаси ва Хоразм вилоятига ташрифи чоғида ҳар бир вилоятда фермер ва томорқачиларга хизмат кўрсатадиган замонавий машина-трактор парклари ташкил этиш таклифини билдирган эдилар, – дейди “Боёвут тезкор мадад” МТП раҳбари Сайдимқул Бегимқулов. – Ушбу машина-трактор паркимиз ҳам Президентимизнинг йўл-йўриқлари, бевосита ташаббуслари билан барпо этилди. Янги машина-трактор паркини қуриш ва техника воситалари билан жиҳозлашга 2 миллиард сўм маблағ сарфланди. Айни вақтда замонавий техникаларимиз билан тумандаги 13 та сув истеъмолчилари уюшмасидаги фермер хўжаликлари ва томорқа эгаларига хизмат кўрсатяпмиз. Бу ерда “Беларус” тракторидан тортиб, сиғими 800 литрлик, бир йўла 12 та эгатга дори пуркайдиган штанкали ОВХгача бор. Бундан ташқари, МТПга қарашли 46 гектар майдонда қўшқатор усулида ғўза парвариш қилинаётир. Ишлов билан боғлиқ агротехник тадбирлар ёш фермерларга шу даланинг ўзида тушунтирилиб, амалий тажрибалар ўтказиляпти. МТПмиз фермер ва томорқачилар учун илмий ва амалий иш олиб борадиган кичик тажриба мактаби вазифасини ўтаяпти.\nМТП ҳудудида фаолият олиб бораётган “Боёвут экспорт” МЧЖ 7 минг 500 гектар майдонда мош етиштириш бўйича 568 фермер билан шартнома тузди ва уларга мош уруғини тарқатди. Бўнак сифатида фермер хўжаликлари ҳисобрақамига 200 минг сўмдан маблағ ўтказиб берди. Мазкур МЧЖ ҳосил пишиб етилгач, фермерлардан маҳсулотни сотиб олади. Бундан ҳам фермер, ҳам “Боёвут экспорт” масъулияти чекланган жамияти тўла манфаатдор бўлади. Икки томонлама ҳамкорлик яхши йўлга қўйилганлиги боис, Боёвут туманида ҳозиргача 3 минг гектардан ошиқ майдонга мош, 454 гектар ҳосилдан бўшаган ерга шоли, 550 гектардан зиёд майдонга полиз экинлари экилиб, парваришланяпти.\n– Мош энг харидоргир маҳсулот, – дейди Боёвут туманидаги “Аҳмадий” фермер хўжалиги раҳбари Баҳодир Кенжаев. – Бу йил 15 гектар майдонга мош экдик. “Боёвут экспорт” корхонаси билан шартнома тузганмиз. Ҳар гектаридан 1,5 тоннадан ҳосил олишни мўлжаллаб турибмиз. Такрорий экин ҳам оилага, ҳам хўжаликка катта фойда келтиради.\nСайхунобод, Сирдарё туманларида эса кўпроқ сабзавот маҳсулотлари етиштиришга катта эътибор қаратилади. Экин майдонлари нисбатан Сирдарё дарёсига яқинлиги, дарё бўйларидаги иқлимнинг бу экинлар парваришига мослиги сабаб томорқачи ва фермер хўжаликлари ушбу экинлардан юқори ҳосил олиб, даромадларини йилдан-йилга кўпайтириб бормоқдалар.\n– Мен ғалладан бўшаган майдонларда такрорий экин ўрнида сабзи етиштиришга алоҳида аҳамият қаратаман, – дейди Сайхунобод туманидаги “Мақсад” фермер хўжалиги раҳбари, Ўзбекистон Республикасида хизмат кўрсатган қишлоқ хўжалик ходими Абдукарим Пардабоев. – 8-10 гектарга экилган кечки сабзининг ўзидан 100 миллион сўмгача фойда кўрамиз. Механизатор ва сувчиларимиз ҳам бу манфаатдорликдан четда қолмайди. Қолаверса, сабзи экилган майдонларда тупроқ унумдорлиги ошиб, бегона ўтлар уруғи йўқолади.\nДарҳақиқат, иқтисоди юксалишини ўйлаган фермер, томорқачи борки, шубҳасиз яратилаётган бундай имкониятлардан унумли фойдаланади. Бор куч ва эътиборини такрорий экинлардан мўл ҳосил етиштиришга қаратади.


Ўзбекистоннинг жаҳон ҳамжамияти билан ўзаро дўстлик ва ҳамжиҳатлик муносабатларини мустаҳкамлашда халқ дипломатциясининг тутган ўрни ва роли\nМатбуот маркази ҳақида\nМатбуот маркази янгиликлари\nЭълонлар ва тадбирлар\n2017 йил 26-27 май кунлари Мирзо Улуғбек номидаги Ўзбекистон Миллий университетида мазкур олий ўқув юртнинг қутлуғ 100 йиллигига бағишланиб «Ўзбекистоннинг жаҳон ҳамжамияти билан ўзаро дўстлик ва ҳамжиҳатлик муносабатларини мустаҳкамлашда халқ дипломатциясининг тутган ўрни ва роли» мавзусида республика илмий-амалий анжумани бўлиб ўтади. Мазкур конференция Ўзбекистон Миллий университети Тарих факультети «Ўзбекистон тарихи» кафедраси томонидан ташкил этилган бўлиб, унда илк бора халқ дипломатцияси билан боғлиқ масалалар қамраб олинди.\nТаъкидлаш жоизки, ХХI глобаллашув асрда жаҳонда кечаётган турли мураккаб ва зиддиятли жараёнлар кесимида халқ дипломатцияси ўзаро ҳамкорлик, ҳамжихатлик, дўстлик, бағрикенглик, тотувлик каби умуминсоний қадриятларни олға сурувчи куч сифатида майдонга чиқмоқда. Жаҳон ҳамжамиятига тўла қонли ва тенг ҳуқуқли аъзоси бўлмиш мамлакатимизнинг дунё халқлари билан ўзаро алоқаларини мустаҳкамлашда халқ дипломатциясининг ўрни ортиб бораяпти. Мазкур масаланинг тарихий илдизлари, маънавияти, ўзаро дўстлик маданий ҳамкорлик ва бошқа шу каби қирралари конференцияда илк бора илмий жиҳатдан таҳлил этилди. Ушбу анжуманда республика марказининг қатор кўзга кўринган олимлари, тадқиқотчи ва мутахассислар, республикада фаолият кўрсатган миллий ва маданий марказлар рахбарлари, фаоллари ОАВ вакиллари, қўшни Қозоғистон Республикаси олимлари ҳам иштирок этишди.\nКонференция ўз олдига қўйган мақсад ва вазифалардан келиб чиққан холда чет давлатлар билан маданий-маънавий соҳадаги алоқаларини мустаҳкамлашга асосий эътиборини қаратди. Мазкур масалаларнинг амалий ечимини кўрсатишда мамлакатимиз Президенти Ш.И.Мирзизёевнинг 2017 йил 19 майда имзолаган «Миллатлараро муносабатларни янада такомиллаштириш ва чет давлатлар билан дўстлик алоқаларини мустаҳкамлаш» тўғрисидаги фармони катта аҳамиятга эга бўлди. Конференцияда кўплаб олимлар, жамоа ташкилотлари вакиллари, ёш тадқиқотчилар маърузалари тингланди. Маърузачилар ўз чиқишларида 2017-2021 йилдаги Ўзбекистоннинг янада ривожлантириш ҳаракатлар стратегиясида белгиланган устувор вазифалар мазмун-моҳиятидан келиб чиққан ҳолда республиканинг тинчликсевар ташқи сиёсати тамойилларига ўз эътиборини қаратдилар.\nМаълумки, Марказий Осиё ҳудудларида ўз салоҳияти бўйича етакчи ўринни эгалловчи Ўзбекистон Республикаси ўз олдига ҳуқуқий демократик давлат, фуқаролик жамиятини барпо этишни мақсад қилиб олган. Бунда яъни фуқаролик жамияти институтлари мавқеини ошириш ва мустаҳкамлашда эса халқ демократияси муҳим механизмлардан бири бўлиб хизмат қилади. Халқ дипломатияси давлат дипломатиясидан фарқли равишда бир қатор устувор жиҳатларга эга. Чунки, айнан у расмий давлат ёндашувидан кўра чуқурроқ, турли тўсиқларни енгиб ўтувчи кучга эга. Айнан халқ дипломатияси қудрати билан халқлар ўртасида самимий мулоқот чин дўстона муносабат юзага келади.\nАнъанавий дипломатиялардан фарқли равишда халқ дипломатияси бошқа халқлар манфаати, маданияти, ўтмишига толерантлик ва ҳурмат юзасидан муносабат билдириб, ўзаро маданий ҳамкорликка катта урғу беради. Бу билан эса халқлар ўртасида ўзаро дўстлик ва ҳамкорлик муносабатлари янада ривож топиб, мустаҳкамланаверади. Халқ дипломатияси бу – ХХI глобаллашув асрда ўзаро таҳдидларнинг олдини олувчи, ёш авлодни ўзаро ҳамкорлик ва бағрикенглик, ўзга халқларга ҳурмат руҳида тарбиялаш ишида бевосита ҳисса қўшувчи улкан куч бўлиб ҳисобланади.\nХорижий давлатларда таълим олганлик тўғрисидаги ҳужжатларни тан олиш ва нострификациялаш (эквивалентлигини қайд этиш) амалиёти, тажриба ва натижалар\nПолимер препаратларнинг агросаноат мажмуасида қўлланилиши тўғрисида\nЎзбекистон Республикаси Фанлар академияси институтларида маҳаллий дефолиантлар ва ўсимликларни ўстирувчи, ривожлантирувчи стимуляторларни ишлаб чиқариш ва...\nЎлкамизнинг тупроқ-иқлим шароитидан келиб чиқиб Ўзбекистонда барқарор ҳосил олиш учун нафақат агротехник тадбирларга амал қилиш балки пестицид ва\nТурли хил қишлоқ хўжалик экинларини ўстиришда экологик тоза ҳавфсиз препаратларнинг қўлланилиши бўйича\nЁшларни маънавий оламини юксалтириш, миллий ва умуминсоний қадриятлар руҳида тарбиялашда маданият ва санъатнинг ўрни\nМатбуот анжуманларида иштирок этиш учун кимга мурожаат қилиш керак?\nМиллий матбуот марказида ўтказиладиган Матбуот анжуманлари фақат ОАВ вакиллари учун мўлжалланган. Агар сиз ОАВ ходими ҳисобланмасангиз шахсингизни тасдиқловчи хужжат билан Маркмз маъмуриятига мурожаат қилишингиз мумкин.\nянги савол беринг\n© Ўзбекистон миллий матбуот маркази.\nБарча хуқуқлар ҳимояланган.\nСайт маълумотларидан фойдаланилганда, ушбу сайт йўналиш кўрсатилиши шарт.\nСайт Online Media, LLC томонидан ишлаб чиқилган.\n100011 Тошкент шахри, Навои кучаси, 16-уй\nТелефон: (+99871) 244-25-06\nФакс: (+99871) 244-35-96


hidoyat.uz – “Мовароуннаҳр” нашриётининг сайти - ЖУМА КУНИНИНГ ОЛТИ ХОСИЯТИ\nЖУМА КУНИНИНГ ОЛТИ ХОСИЯТИ\nДуолар ижобат бўлади. Расулуллоҳ (соллаллоҳу алайҳи ва саллам) жума куни дуоларнинг ижобат бўлиши ҳақида: “Бу кунда шундай фурсат борки, мусулмон банда намоз ўқиш учун шу вақтга дуч келади ва Аллоҳдан нимани сўраса, истаганини шубҳасиз беради”, дедилар (Муттафақун алайҳ).\nПайғамбаримизга салавотлар кўрсатилади. Пайғамбаримиз (соллаллоҳу алайҳи ва саллам): “Сизлар учун энг хайрли кун жума кунидир. Шундай экан, бу куни менга кўп салавотлар айтинглар, чунки бу кунги салавотлар менга кўрсатилади”, деб айтганлар (Абу Довуд).\nҚадамлар остидан нурлар чиқади. Расулуллоҳ (соллаллоҳу алайҳи ва саллам): “Ким Каҳф сурасини жума куни ўқиса, қиёмат куни унинг қадами остидан нур чиқиб, осмону фалакни ёритади ва унинг икки жума орасидаги хатолари кечирилади”, деганлар.\nМасжид сари ташланган ҳар бир қадам нафл рўза ва ибодат қилганга тенглаштирилади. Расулуллоҳ (соллаллоҳу алайҳи ва саллам): “Кимки жума куни ғусл қилиб, масжидга яёв борса, жума хутбасини чалғимасдан эшитса ва намоз ўқиса, масжид сари босиб ўтган ҳар бир қадами учун бир йиллик (нафл) рўза ва (нафл) тунги намознинг ажри берилади”, дедилар.\nГуноҳлар мағфират этилади. Пайғамбаримиз (соллаллоҳу алайҳи ва саллам): “Кимки ғусл қилиб, покиза кийим кийса ва мушк билан хушбўйланса, масжидга шошмасдан борса ва имом маърузасини бўлмасдан эшитса ва намоз ўқиса, у киши уйига олдинги жумадан бери қилган гуноҳларидан фориғ бўлган ҳолда қайтади”, дедилар.\nМасжидга барвақт борган туя қурбонлик қилган ажрига ноил бўлади. Расулуллоҳ (соллаллоҳу алайҳи ва саллам): “Ким жума куни ғусл қилиб, масжидга эрта борса, битта туя сўйгандек бўлади. Ким иккинчи вақтда борса, битта сигир сўйгандек, ким учинчи вақтда борса, битта шохдор қўчқор сўйгандек, ким тўртинчи вақтда борса, битта товуқ сўйгандек, ким бешинчи вақтда борса, бир тухум атагандек бўлади. Имом (минбарга) чиққанда эса фаришталар хутбани эшитишга ҳозир бўладилар”, дедилар (Абу Довуд, Ибн Можа).


20:21 22 Июля 2021\nХалқ давлат идораларига эмас, давлат идоралари халқимизга хизмат қилиши керак.\nМамлакатимиз раҳбари Шавкат Мирзиёев томонидан илгари сурилган ушбу эзгу ғоя ва ташаббус яқинда вилоятимиз бўйлаб Президент Администрацияси ҳамда Халқ қабулхоналари томонидан cуд-ҳуқуқ масалалари бўйича ташкил этилган оммавий сайёр қабулларда ўзининг амалий ифодасини топди. Наманган шаҳри, Учқўрғон, Косонсой ва Чуст туманларида одамлар билан бўлиб ўтган жонли мулоқот асосида ҳар бир масалага қонуний ечим топиш, қонун устуворлигини таъминлаш бўйича чора-тадбирлар кўрилди.\nИчки ишлар вазирлиги масъуллари билан аввалги ва бу галги мулоқотлардан сўнг илгари соҳадаги хизматидан ноҳақ бўшатилган майор Анваржон Турғунов, капитан Беҳзодбек Мадаминов, катта лейтенант Элмурод Бойхонов, кичик сержант Жаҳонгир Шокиралиев, сержант Камолиддин Манзуров, сафдор Элёр Ҳусановнинг неча йиллик сарсонгарчиликлари барҳам топди. Уларнинг Президент виртуал қабулхонаси ва Халқ қабулхоналарига йўллаган, олдин ўтказилган шундай қабуллардаги мурожаатлари ўрганилиши ва натижада ички ишлар вазирининг хулосасига асосан бу олти нафар собиқ ИИБ ходими махсус унвонлари билан орадаги узилиш хизмат муддатига қўшилган ҳолда ички ишлар органларига ишга тикланди.\nПрезидентимиз асос солган халқ билан мулоқот тизими боис масъуллар уларнинг дарду ташвишларини эшитди, муаммосини холис ўрганди, судда ва тизим раҳбарлари олдида уларнинг айбсизлиги исботланиб, бугун яна ўз ишига қайтарилди.\nАйтайлик, Наманган шаҳар ички ишлар тизимида жиноят қидирув гуруҳи тезкор вакили бўлиб ишлаган катта лейтенант Элмурод Бойхонов ўтган йили карантин вақти бир банк ходими ковид хасталигига чалингани ҳақида тоғасининг ўғлига аудиоёзув юборгани, тоғавачча эса уни танишларига улашгани можарога айланади. Оқибатда хизмат текшируви ўтказилиб, 2020 йил 13 апрелда у ички ишлар органи ходими, деган юксак номга доғ тушишига йўл қўйганлиги учун ишдан бўшатилади. Сўнг катта лейтенант Бойхонов судга арз қилади. Фуқаролик ишлари бўйича Наманган туманлараро суди эса 2020 йил 21 июлдаги ҳал қилув қарорида уни ички ишлар органлари хизматидан бўшатилиши ҳақидаги буйруқни ғайриқонуний деб топиб, ишга тиклаш ҳақида қарор қабул қилади. Бугунги қабулдаги мурожаатдан сўнг эса катта лейтенант Элмурод Бойхонов Уйчи тумани ички ишлар бўлими пробация гуруҳи инспектори лавозимига тайинланди.\nКичик сержант Жаҳонгир Шакаралиев ва сержант Камолиддин Манзуров йўл ҳаракати хавфсизлиги тизимида ишлаган. 2019 йил 25 ноябрь куни улар “Тошкент-Ўш” автомобиль йўлида автомобиллардан бирини тўхтатишган. Бу фаолиятни кузатиб турган масъул ходимлар олган тезкор видеотасвирларга кўра эса, улар ҳайдовчидан пулга ўхшаш нарсаларни олиб, автомашина ҳужжатларини қайтариб берганлиги, бу хатти-ҳаракат шубҳали экани сабабли хизмат текшируви тайинланган. Бу текширув натижасида улар ҳам ички ишлар органи ходими шаънига путур етказувчи хатти-ҳаракат содир этган, деб топилиб, 2020 йил 6 январда ишдан бўшатилган. Ушбу иш ҳам судда кўрилгач, фуқаролик ишлари бўйича Наманган туманлараро суди 2020 йил 22 июлда сержант Камолиддин Манзуровни, 2020 йил 15 декабрда эса кичик сержант Жаҳонгир Шакаралиевни оқлади. Суднинг ҳал қилув қарорларига кўра, уларни ички ишлар органларига тикланиши белгиланди. Галдаги мулоқотлардан сўнг кичик сержант Жаҳонгир Шакаралиев патруль-пост тизими ҳайдовчиси, сержант Камолиддин Манзуров эса Наманган вилояти ИИБ Йўл ҳаракати хавфсизлиги бошқармаси рўйхатдан ўтказиш ва имтиҳон олиш бўлими инспектори вазифаларига ишга қабул қилинди.\nТаъкидлаш жоизки, мулоқотлар жараёнида Олий суд ва Судьялар олий кенгаши раҳбарлари кўриб чиққан 451 та масаланинг 239 тасига жойида ўз ечимини топди. Эътиборлиси, қабуллар доирасида бир қатор маҳкумларнинг мурожаатлари асосида иши қайта кўриб чиқилди.\nЖумладан, наманганлик Жамолиддин Зайниддинов косонсойлик қариндоши Нодир Зуннуновнинг ишини қайта кўриб чиқиб, адолатли ечим топиб беришни сўради. Гап шундаки, Нодир Зуннунов фирибгарлик қилгани учун жиноят ишлари бўйича Чуст тумани судининг 2020 йилдаги ҳукмига кўра, 5 йилу 6 ойга озодликдан маҳрум этилган. Лекин Жамолиддин Зайниддиновнинг айтишича, улар қариндоши етказган зарарни қоплаб берган. Бу иш ҳам Наманган вилояти судининг жиноят ишлари бўйича судлов ҳайъати апелляция инстанциясида атрофлича кўриб чиқилди ва мазкур суд ажрими билан Нодир Зуннунов қамоқдан озод этилди.\nАйни шу қабуллардаги мурожаати боис Исомиддин Раҳимов ҳам ҳаётини ўнглаб олиш имконига эга бўлди. У фирибгарлик қилгани учун 5 йилга озодликдан маҳрум этилган. Сўнг айбдор томон зарарни қоплаб бергач, жабрланувчи тараф бошқа даъвоси йўқлигини айтгач, бу иш ҳам судда апелляция тартибида қайта кўриб чиқилиб, унга ахлоқ тузатиш ишлари жазоси тайинланган эди. Ўтган даврда Исомиддин Раҳимов ахлоқ тузатиш ишлари жазосининг маълум қисмини тартиб билан ўтади, бошқа ҳуқуқбузарлик содир қилмади, айбидан етарлича хулоса чиқарди. Шу боис бу гал унинг иши яна қайта кўриб чиқилиб, жазони ўташдан муддатидан илгари озод этилди.\nКосонсойлик 30 ёшли Музаффар Маҳзумовга эса ўғрилик қилгани учун 2 йил муддатга ахлоқ тузатиш ишлари жазоси тайинланган. У ҳам айбига иқрорлиги, намунали хулқи, қонунларни ҳурмат қилишга ўргангани ва ахлоқан тузалгани учун унга ҳам белгиланган жазо шартли равишда муддатидан аввал бекор қилинди.\nЯнгиқўрғонлик Ҳафиза Абдуллаева эса ўғрилик жиноятини содир этганликда айбдор деб топилган, бироқ у судгача жабрланган томонга зарарни қоплаб бергани боис томонлар яраштирилди ва бу иш юритувдан тугатилди.\nБош прокуратура масъуллари кўриб чиққан 125 та масаланинг саккизтасига жойида ечими топилди. Масалан, Косонсой туманидаги 30-сонли мактабгача таълим ташкилоти вакилларининг шикоят қилишича, улар ишлаган муассасада 2019-2020 йилларда таъмирлаш ишлари олиб борилгани сабабли ходимлар ўзларига боғлиқ бўлмаган ҳолда бир йил бўш қолган, бироқ уларга ойлик иш ҳақлари тўланмаган. Мурожаатдан сўнг адлия тизими вакиллари ёрдамида уларга 1 йиллик иш ҳақлари ундириб бериладиган бўлди.\nУйчилик Абдураҳмон Мамажонов ва турмуш ўртоғининг тадбиркорлик объекти бузилиб, бозор ҳудудига қўшиб берилган, бироқ уларга ваъда килинган компенсация пули ва ер майдони ҳанузгача ажратилмаган экан.\nНаманган вилояти ҳокими Шавкат Абдураззоқов мазкур масалани атрофлича ўрганиб, қонуний ҳал қилиб беришни ўз зиммасига олди. Шу каби мурожаат асосида 2005 йилдан буён бошпанасиз, ижарама-ижара сарсон юрган Наргиза Аҳмедова уй-жой билан таъминланадиган бўлди.\nЭътироф этиш лозимки, Наманган вилоятининг барча шаҳар ва туманлари ҳудуди аҳолиси қамраб олинган оммавий қабулларда 926 мурожаатчининг 942 та масаласи кўриб чиқилди. Уларнинг 378 таси жойида ҳал этилди, 203 та мурожаат эгасига ҳуқуқий маслаҳат ва тушунтириш берилган бўлса, 361 та мурожаат назоратга олинди. Қабулларда муаммолари ҳал бўлган 157 киши эса Президентимиз номига ёзма ташаккурнома йўллади.\n© namangan24.uz ахборот-таҳлилий портали раҳбари.